ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ - Κωδικοποίηση του κοινοτικού κεκτημένου

Περιεχόμενα

ΕΠΕΞΗΓΗΜΑΤΙΚΗ ΕΚΘΕΣΗ

1. Εισαγωγή

1.1. Πολιτικό πλαίσιο

1.2. Ορισμός

1.3. Πολιτικό πλαίσιο

2. Επισκόπηση των τωρινών εξελίξεων και θεσμικά καθήκοντα των σχετικών οργάνων και υπηρεσιών

2.1. Διοργανικές συμφωνίες

2.2. Ο ρόλος της Επιτροπής σύμφωνα με τις συμφωνίες

2.3. Νομοθετικές πράξεις που εκδίδονται από την ίδια την Επιτροπή

2.4. Προσδιορισμός του κεκτημένου

2.5. Προπαρασκευαστικές εργασίες των υποψηφίων χωρών στην ΕΕ όσον αφορά τη μετάφραση του κεκτημένου στις γλώσσες τους

2.6. Αρμοδιότητες της Επιτροπής στον τομέα της προσχώρησης

3. Στόχοι του σχεδίου κωδικοποίησης

4. Στοιχεία και φάσεις του σχεδίου κωδικοποίησης

4.1. Το Σχέδιο Κωδικοποίησης

4.2. Ενημέρωση και εμπλουτισμός του καταλόγου του Ευρετηρίου της ισχύουσας νομοθεσίας

4.3. Νομοθετικές πράξεις που εκδίδονται από την ίδια την Επιτροπή

4.4. Ειδική έκδοση της Επίσημης Εφημερίδας με το κεκτημένο στις γλώσσες των υποψήφιων χωρών

5. Παρακολούθηση του Σχεδίου Κωδικοποίησης - Μια βάση για πιο διαρθρωμένη χρήση της τεχνικής της ανάσύνταξης

6. Διοργάνωση του σχεδίου κωδικοποίησης

6.1. Χρονοδιάγραμμα

6.2. Απαραίτητοι πόροι

7. Αξιολόγηση των κινδύνων

8. Συμπεράσματα

ΕΠΕΞΗΓΗΜΑΤΙΚΗ ΕΚΘΕΣΗ

1. Τα συμπεράσματα της προεδρίας του Ευρωπαϊκού Συμβουλίου της Λισσαβόνας προβλέπουν τη δημιουργία από την Ευρωπαϊκή Ένωση ενός κανονιστικού περιβάλλοντος σαφούς, αποτελεσματικού και λειτουργικού σε μια ταχέως μεταβαλλόμενη παγκόσμια αγορά. Μετά την υποβολή ενδιάμεσης έκθεσης στο Ευρωπαϊκό Συμβούλιο της Στοκχόλμης [1], η Επιτροπή υπέβαλε τη Λευκή Βίβλο για την ευρωπαϊκή διακυβέρνηση τον Ιούλιο του 2001, στην οποία, μεταξύ άλλων, υπογραμμίζει τη συντονισμένη στρατηγική της για την απλούστευση του κανονιστικού πλαισίου στο εσωτερικό της Ευρωπαϊκής Ένωσης, ως μέρος ενός συνόλου συστάσεων για τη βελτίωση της δημοκρατίας και την ενίσχυση της νομιμότητας των οργάνων της.

[1] COM(2001)130 τελικό.

Η κωδικοποίηση του παραγώγου δικαίου της Κοινότητας που αποτελεί τμήμα αυτού που είναι γνωστό ως κοινοτικό κεκτημένο συμπληρώνει τη στρατηγική διακυβέρνησης της Επιτροπής και ευθυγραμμίζεται απολύτως με το πνεύμα της. Θα επιτρέψει στους πολίτες και στον τομέα των επιχειρήσεων, τόσο στην ΕΕ όσο και στις υποψήφιες χώρες που επιδιώκουν να καταστούν μέλη, να επωφεληθούν από ένα πιο προσιτό και διαφανές νομοθετικό πλαίσιο. Η κωδικοποίηση αυτού του κεκτημένου θα αποσαφηνίσει το δίκαιο συνενώνοντας σε μια ενιαία νομική πράξη όλες τις διατάξεις της βασικής πράξης και τις επόμενες τροποποιήσεις της. Αυτή η διαδικασία καθιστά το δίκαιο πιο προσιτό με την διαγραφή ή ακύρωση διατάξεων και την εναρμόνιση της χρησιμοποιούμενης ορολογίας. Επιτρέπει τη μείωση του όγκου της νομοθεσίας ενώ διατηρεί την ουσία της και διευκολύνει το ευανάγνωστό της.

2. Από την ίδρυση των Ευρωπαϊκών Κοινοτήτων, το κοινοτικό κεκτημένο ουδέποτε υπήρξε αντικείμενο εμπεριστατωμένης αναθεώρησης της οργάνωσης, της δομής ή της παρουσίασής του. Κατά κανόνα, η νέα ή η τροποποιούσα νομοθεσία προστίθεται στα υπάρχοντα κείμενα. Σύμφωνα με τις εκτιμήσεις της Επιτροπής, το συνολικό κοινοτικό κεκτημένο (παράγωγο δίκαιο) περιλαμβάνει επί του παρόντος περίπου 80.000 σελίδες, με 2.500 περίπου νέα νομοθετικά κείμενα που καταρτίζονται ετησίως. η κωδικοποίηση της υπάρχουσας νομοθεσίας θα μειώσει το κεκτημένο κατά 30.000 έως 35.000 σελίδες περίπου.

Tα συμπεράσματα του Ευρωπαϊκού Συμβουλίου του Εδιμβούργου του 1992 παρέχουν την πολιτική εντολή για την κωδικοποίηση του κεκτημένου [2]. Περαιτέρω, η διοργανική Task Force για την διοικητική προετοιμασία της διεύρυνσης συνέστησε στην τελική της έκθεση τον Ιανουάριο 2001 ότι η κωδικοποίηση του κεκτημένου πρέπει να επιταχυνθεί ενόψει της προσχώρησης νέων κρατών μελών. Αυτή η σύσταση υποστηρίχθηκε από τις γενικές γραμματείες της Επιτροπής, του Συμβουλίου και του Ευρωπαϊκού Κοινοβουλίου κατά τη συνεδρίασή τους της 24ης Φεβρουαρίου 2001, και κατά τη συνεδρίαση των γενικών διευθυντών για τη διοικητική προετοιμασία της διεύρυνσης της 6ης Απριλίου 2001.

[2] Στο τμήμα ΙΙ του παραρτήματος 3, υπό τον τίτλο "Πώς θα καταστεί η υπάρχουσα κοινοτική νομοθεσία πιο προσιτή", δηλώνεται (i) ότι είναι δυνατόν να καταστεί η κοινοτική νομοθεσία πιο προσιτή, περιεκτική και κατανοητή, με τη βοήθεια ενός ταχύτερου και πιο διαρθρωμένου τρόπου ενοποίησης και κωδικοποίησης (οι δύο ενέργειες πρέπει να προχωρήσουν παράλληλα), και (ii) ότι η κωδικοποίηση εξασφαλίζει ασφάλεια δικαίου όσον αφορά το δίκαιο που πρέπει να εφαρμοστεί σε δεδομένη στιγμή για δεδομένο ζήτημα και ότι θα διεξαχθεί στη βάση των προτεραιοτήτων που προτείνονται από την Επιτροπή.

Με βάση τα συμπεράσματα του Ευρωπαϊκού Συμβουλίου του Εδιμβούργου, το Ευρωπαϊκό Κοινοβούλιο, το Συμβούλιο και η Επιτροπή συνήψαν διοργανική συμφωνία για μια επιταχυμένη μέθοδο εργασίας για την επίσημη κωδικοποίηση το Δεκέμβριο του 1994. Έκτοτε, από ένα σύνολο 2.400 νομικών κατηγοριών περίπου εγκρίθηκαν 27 κωδικοποιημένα κείμενα (αντικαθιστώντας 280 προϋπάρχουσες πράξεις) και 11 ακόμη κείμενα είναι υπό προετοιμασία.

3. Το Σχέδιο Κωδικοποίησης που υποβάλλεται από την παρούσα ανακοίνωση αποσκοπεί να επιταχύνει και να ενισχύσει τις δραστηριότητες κωδικοποίησης που έχουν ήδη αναληφθεί, με σκοπό να δημιουργηθεί ένα απλό, ευανάγνωστο και διάφανο κεκτημένο σε όλες τις κοινοτικές γλώσσες. Στο πλαίσιο της διεύρυνσης της ΕΕ, το Σχέδιο θα συμβάλει στη διευκόλυνση των διοικητικών προετοιμασιών της διεύρυνσης, ιδιαίτερα των μελλοντικών προσχωρήσεων μετά την ολοκλήρωση του Σχεδίου Κωδικοποίησης, μειώνοντας τον αριθμό των σελίδων που πρέπει να μεταφραστούν, αναθεωρηθούν και δημοσιευτούν στις γλώσσες των νέων κρατών μελών.

Στη βάση της υπάρχουσας υπόθεσης εργασίας που χρησιμοποιείται από την Επιτροπή για σκοπούς εσωτερικού σχεδιασμού, 10 χώρες θα προσχωρήσουν την 1η Ιανουαρίου 2004, με τον απαιτούμενο αριθμό νέων επισήμων γλωσσών. Εντούτοις, δεδομένων των εμποδίων που υπάρχουν σύμφωνα με τον τίτλο 5 (Διοίκηση) των δημοσιονομικών προοπτικών, το Σχέδιο Κωδικοποίησης θα συμπληρωθεί μόνο κατά τα τέλη του 2005.

Κατά συνέπεια, η παρούσα ανακοίνωση περιλαμβάνει λεπτομερή ανάλυση των πόρων που χρειάζονται για να διεξαχθεί και να συμπληρωθεί η κωδικοποίηση του κεκτημένου μέχρι τα τέλη του 2005. Συνοπτικά, 67 εκατ. ευρώ πρέπει να διατεθούν σύμφωνα με τους προϋπολογισμούς 2002 έως 2006, τα οποία μπορούν να αυξηθούν σε μεταγενέστερα στάδια. Στο συγκεκριμένο πλαίσιο, 17,8 εκατ. έχουν ήδη συμπεριληφθεί στο προσχέδιο προϋπολογισμού της Επιτροπής για το 2002.

Υπό το φως του προβλεπόμενου διαγράμματος, η εξοικονόμηση ανέρχεται σε 17 εκατομμύρια. Εντούτοις, οποιαδήποτε αλλαγή στο συγκεκριμένο σενάριο, ιδιαίτερα όσον αφορά την επιτάχυνση του Σχεδίου, μια μεταγενέστερη ημερομηνία προσχώρησης ή μείωση του αριθμού των χωρών που θα προσχωρήσουν στην Ευρωπαϊκή Ένωση στην επόμενη φάση (έτσι ώστε περισσότερες χώρες να προσχωρήσουν σε μεταγενέστερο στάδιο) θα αυξήσει την εξοικονόμηση.

Η εξοικονόμηση για την Επιτροπή θα είναι εφικτή στους ακόλουθους τομείς:

(i) γλωσσική αναθεώρηση του κοινοτικού κεκτημένου που μεταφράζεται από τις υποψήφιες χώρες: εκείνες οι χώρες που έχουν περισσότερο προχωρήσει όσον αφορά αυτό το καθήκον θα έχουν ήδη μεταφράσει ένα σημαντικό τμήμα του κεκτημένου. Όσον αφορά αυτές τις γλώσσες, η εξοικονόμηση θα είναι μικρή. Εντούτοις, για εκείνες τις χώρες που βρίσκονται σε λιγότερο προχωρημένο στάδιο και για εκείνες που δεν θα αποτελέσουν τμήμα του επόμενου κύματος προσχώρησης, η εξοικονόμηση θα πραγματοποιηθεί σε πολύ υψηλότερο βαθμό.

(ii) νομική αναθεώρηση του κοινοτικού κεκτημένου: η κατάσταση είναι η ίδια όπως και με τη γλωσσική αναθεώρηση.

(iii) διορθώσεις τυπογραφικών δοκιμίων πριν από τη δημοσίευση του κοινοτικού κεκτημένου στην ειδική έκδοση της Επίσημης Εφημερίδας: όπως προαναφέρεται, η εξοικονόμηση θα είναι δυνατή σε εκείνους τους τομείς και τις γλώσσες όπου η κωδικοποίηση προηγείται της προσχώρησης.

(iv) εκτύπωση της ειδικής έκδοσης της Επίσημης Εφημερίδας: η κατάσταση είναι η ίδια με αυτήν που ισχύει με τις διορθώσεις τυπογραφικών δοκιμίων του κεκτημένου.

(v) ενοποίηση του κεκτημένου στις γλώσσες των νέων κρατών μελών: δεν θα χρειαστεί τέτοια ενοποίηση στους τομείς εκείνους που έχουν ήδη κωδικοποιηθεί μέχρι την ημερομηνία προσχώρησης.

4. Στη βάση του ισχύοντος σεναρίου διεύρυνσης, ένας μεγάλος αριθμός πράξεων θα κωδικοποιηθεί μόνο μετά την πραγματοποίηση της επόμενης διεύρυνσης, επί του παρόντος 11 επίσημες γλώσσες συν τις γλώσσες των χωρών που προσχωρούν με αυτήν την ευκαιρία. Προκειμένου να συγχρονισθεί η κωδικοποίηση μεταξύ αυτών των δύο ομάδων γλωσσών, η νομοθεσία που εγκρίνεται κατά τη διάρκεια της περιόδου που προηγείται της προσχώρησης αλλά μετά την καταληκτική ημερομηνία (9 μήνες πριν από την ημερομηνία προσχώρησης) δεν θα κωδικοποιηθεί πριν από τη διεύρυνση. Ενώ θα αποτελεί ακόμα μέρος του κεκτημένου και, σαν τέτοιο, θα μεταφρασθεί στις γλώσσες των υποψηφίων χωρών και θα δημοσιευθεί στην ειδική έκθεση Επίσημης Εφημερίδας, η κωδικοποίησή της θα ολοκληρωθεί μόνο μετά τη διεύρυνση.

5. Η νομική υπηρεσία της Επιτροπής είναι υπεύθυνη για τη νομική εξέταση και εκ νέου λειτουργία των νομικών κειμένων που πρέπει να υποβληθούν και να προταθούν για κωδικοποίηση, σε συνδυασμό με την αντίστοιχη Γενική Διεύθυνση.

6. Προκειμένου να εξασφαλισθεί η ομαλή ταχεία εφαρμογή του Σχεδίου Κωδικοποίησης, είναι ζωτικής σημασίας να εξασφαλισθεί ότι και τα τρία όργανα της Ευρωπαϊκής Ένωσης που συμμετέχουν άμεσα θα διαθέσουν επαρκείς πόρους για την εφαρμογή του σχεδίου και θα συνεργαστούν για να επιταχύνουν τις υπάρχουσες διαδικασίες, παράλληλα και στη βάση κοινής προσπάθειας συντονισμού, προσαρμόζοντας, εφόσον χρειάζεται, τις ειδικές εσωτερικές ή διοικητικές τους διαδικασίες στον επιδιωκόμενο στόχο.

7. Το όφελος που θα προκύψει μακροπρόθεσμα από ένα απλό, ευανάγνωστο και διαφανές κοινοτικό κεκτημένο θα διευκολυνθεί επίσης από την πιο διαρθρωμένη προσφυγή στην τεχνική της ανασύνταξης, για την οποία λεπτομερείς κανόνες περιλαμβάνονται σε διοργανική συμφωνία που πρόκειται να θεσπιστεί πριν από τα τέλη του 2001 και να αρχίσει να ισχύει κατά τις αρχές του 2002. Το γεγονός αυτό θα είναι επωφελές τόσο κατά τη διάρκεια του Σχεδίου Κωδικοποίησης αλλά ειδικότερα όσον αφορά την παρακολούθησή του.

8. Προτείνεται ο έλεγχος και ο συντονισμός των δραστηριοτήτων να διοργανωθεί με βάση τις ακόλουθες κατευθυντήριες γραμμές:

- θα δημιουργηθεί από την Επιτροπή μια υψηλού επιπέδου Τριμερής Οργανωτική Επιτροπή με υποχρέωση αναφοράς στις Γενικές Γραμματείες του Ευρωπαϊκού Κοινοβουλίου, του Συμβουλίου και της Επιτροπής για την κοινή διαχείριση και τον έλεγχο του Σχεδίου.

- στον τομέα αρμοδιότητας της Επιτροπής, η Νομική Υπηρεσία της θα είναι υπεύθυνη για την εφαρμογή του Σχεδίου, επικουρούμενη από την ομάδα εργασίας για την κωδικοποίηση του κεκτημένου με υποχρέωση αναφοράς στον αντιπρόσωπο της Επιτροπής στην Τριμερή Οργανωτική Επιτροπή.

9. Στην αξιολόγηση του κινδύνου, η παρούσα ανακοίνωση συμπεραίνει ότι το Σχέδιο Κωδικοποίησης επιτρέπει εξοικονόμηση πόρων στο πλαίσιο της διεύρυνσης, δεδομένης της ουσιαστικής αύξησης του αριθμού κοινοτικών γλωσσών που πρέπει να αναμένεται στο άμεσο μέλλον. Εντούτοις, οποιαδήποτε καθυστέρηση κατά την εφαρμογή του Σχεδίου Κωδικοποίησης θα μειώσει τα δυνάμει οφέλη του Σχεδίου.

Εν είδει συμπεράσματος, απαιτείται,

(1) η Νομική Υπηρεσία της Επιτροπής να επιφορτιστεί με την εφαρμογή της παρούσας ανακοίνωσης.

και

(2) η ανακοίνωση να αποσταλεί στο Ευρωπαϊκό Κοινοβούλιο και στο Συμβούλιο.

Κωδικοποίηση του Κοινοτικού Κεκτημένου

1. Εισαγωγή

1.1. Πολιτικό πλαίσιο

Τα συμπεράσματα της Προεδρίας του Ευρωπαϊκού Συμβουλίου της Λισαβόνας προβλέπουν τη δημιουργία από την Ευρωπαϊκή Ένωση ενός κανονιστικού περιβάλλοντος το οποίο θα είναι σαφές, αποτελεσματικό και λειτουργικό σε μία ταχέως μεταβαλλόμενη παγκόσμια αγορά. Στη βάση αυτή, τον Ιούλιο 2001, η Επιτροπή υπέβαλε τη Λευκή Βίβλο της για την ευρωπαϊκή διακυβέρνηση η οποία, μεταξύ άλλων, υπογραμμίζει τη συντονισμένη της στρατηγική για την απλούστευση του κανονιστικού πλαισίου στο εσωτερικό της Ευρωπαϊκής Ένωσης, ως τμήμα ενός συνόλου συστάσεων για το πώς πρέπει να εξασφαλιστεί η δημοκρατία και να αυξηθεί η νομιμότητα των οργάνων της. Η κωδικοποίηση του κοινοτικού παραγώγου δικαίου το οποίο αποτελεί τμήμα αυτού που είναι γνωστό ως κοινοτικό κεκτημένο συμπληρώνει τη στρατηγική διακυβέρνησης της Επιτροπής και ευθυγραμμίζεται απόλυτα με το πνεύμα της. Θα επιτρέψει στους πολίτες και στις επιχειρήσεις, τόσο της Ευρωπαϊκής Ένωσης όσο και των υποψηφίων χωρών που επιδιώκουν την προσχώρηση, να επωφεληθούν από ένα πιο προσιτό και διαφανές νομοθετικό πλαίσιο.

1.2. Ορισμός

Προκειμένου να απλουστευθεί το υπάρχον νομοθετικό πλαίσιο και να καταστεί πιο προσιτό, πρέπει να γίνει χρήση των ακόλουθων μέσων.

Η κωδικοποίηση της νομοθεσίας προϋποθέτει την προηγούμενη ενοποίησή της. Ως ενοποίηση νοείται, σύμφωνα με τα συμπεράσματα του Ευρωπαϊκού Συμβουλίου του Εδιμβούργου, η συγκέντρωση των διαφόρων τμημάτων νομοθεσίας που διέπουν συγκεκριμένο ζήτημα χωρίς να επηρεάζεται το κύρος αυτών των τμημάτων και χωρίς η συγκέντρωση να έχει νομικό αποτέλεσμα. Πρόκειται ως εκ τούτου για μηχανική διαδικασία κατά την οποία οι διατάξεις μιας βασικής πράξης που διέπουν συγκεκριμένο ζήτημα, και όλες οι τροποποιήσεις της συγκεντρώνονται, χωρίς εξέταση ή μεταβολή του κειμένου και χωρίς αιτιολογική σκέψη. Το ενοποιημένο κείμενο που προκύπτει χρησιμεύει για απλή ενημέρωση και δεν έχει νομικό καθεστώς. Η ενοποίηση του κοινοτικού δικαίου πραγματοποιείται επί του παρόντος από την Υπηρεσία Επίσημων Εκδόσεων (ΥΕΕΕΚ) και παρέχει την πρώτη ύλη για την κωδικοποίησή της. Υπ' αυτήν την έννοια είναι ζωτικής σημασίας για την κωδικοποίηση του κεκτημένου.

Κωδικοποίηση είναι, σύμφωνα με το σημείο 1 της Διοργανικής Συμφωνίας της 20ής Δεκεμβρίου 1994, η διαδικασία κατά την οποία οι προς κωδικοποίηση πράξεις ανακαλούνται και αντικαθίστανται από μία ενιαία πράξη που περιλαμβάνει μη ουσιαστικές αλλαγές αυτών των πράξεων. Συνεπάγεται ως εκ τούτου την εκ νέου λειτουργία του ενοποιημένου κειμένου σε μία συνεκτική και κατανοητή νέα ενιαία νομική πράξη η οποία τυπικά αντικαθιστά τη βασική πράξη και όλες τις τροποποιήσεις της. Αυτή η διαδικασία περιλαμβάνει τη διαγραφή όλων των διατάξεων που έχουν περιπέσει σε αχρηστία, την εναρμόνιση της χρησιμοποιούμενης στη νέα πράξη ορολογίας και τον προσδιορισμό της αιτιολογικής σκέψης. Αυτή είναι η διαδικασία που επιτρέπει τη μείωση του όγκου της νομοθεσίας ενώ διατηρεί την ουσία της.

Η ανασύνταξη είναι, σύμφωνα με το σημείο 2 του σχεδίου Διοργανικής Συμφωνίας που πρόκειται να εγκριθεί μέχρι τα τέλη του 2001, μία νέα νομική πράξη η οποία ενσωματώνει σε ένα ενιαίο κείμενο τις τροποποιήσεις που επιφέρει στην προηγούμενη πράξη και τις διατάξεις αυτής της προηγούμενης πράξης που παραμένουν αμετάβλητες, ενώ η νέα νομική πράξη αντικαθιστά και ανακαλεί την προηγούμενη πράξη. Η νέα νομική πράξη αποτελεί ως εκ τούτου κωδικοποίηση της προϋπάρχουσας βασικής πράξης και όλων των τροποποιήσεών της, αλλά ταυτόχρονα προβλέπει τροποποιήσεις της νομοθεσίας, οι οποίες δεν είναι δυνατές στην περίπτωση κωδικοποίησης. Εκτός αντίθετης πρόβλεψης της παρούσας κοινοποίησης, η ανασύνταξη δεν εμπίπτει στο πεδίο εφαρμογής της.

1.3. Πολιτικό πλαίσιο

Από τη δημιουργία των Ευρωπαϊκών Κοινοτήτων, το κοινοτικό κεκτημένο ουδέποτε αποτέλεσε το αντικείμενο εμπεριστατωμένης αναθεώρησης της οργάνωσης, διάρθρωσης ή παρουσίασής του. Κατά κανόνα, η νέα ή η τροποποιούσα νομοθεσία προστίθετο στα υπάρχοντα κείμενα. Σύμφωνα με τις αξιολογήσεις της Επιτροπής, το συνολικό κοινοτικό κεκτημένο (παράγωγο δίκαιο) αντιπροσωπεύει επί του παρόντος περίπου 80.000 σελίδες της Επίσημης Εφημερίδας (όλες οι πράξεις ανεξάρτητα από το όργανο που τις θεσπίζει). Με περίπου 2.500 νέες νομοθετικές πράξεις (που αντιπροσωπεύουν 5.000 περίπου σελίδες της Επίσημης Εφημερίδας) που θεσπίζονται κάθε έτος, αυτά τα στοιχεία θα αυξηθούν σε 90.000 σελίδες το 2003, εάν διατηρηθούν οι υπάρχουσες νομοθετικές διαδικασίες.

Σύμφωνα με τις εκτιμήσεις της Επιτροπής, η κωδικοποίηση θα καθιστούσε εφικτή τη μείωση του κεκτημένου κατά 30.000 έως 35.000 σελίδες περίπου. Περίπου 70.000 σελίδες του κεκτημένου μπορούν να επωφεληθούν από αυτήν την ενέργεια (περίπου 10.000 σελίδες δεν έχουν τροποποιηθεί ποτέ και ως εκ τούτου δεν είναι κωδικοποιήσιμες). Η συστηματική και εμπεριστατωμένη κωδικοποίηση θα καταστήσει το κοινοτικό κεκτημένο πιο διαφανές, ευανάγνωστο και απλό και θα ενισχύσει την ασφάλεια δικαίου για τον ευρωπαίο πολίτη και την επιχειρηματική κοινότητα.

Με βάση τα προαναφερόμενα, στην τελική της έκθεση του Ιανουαρίου 2001, η διοργανική Task Force για τις διοικητικές προετοιμασίες της διεύρυνσης, αναγνωρίζοντας την αξία μιας πολιτικής συστηματικής αναθεώρησης του κεκτημένου, ανέλυσε τις υπάρχουσες επιλογές στο συνολικό πλαίσιο της διεύρυνσης. Ειδικότερα, εξέτασε το ζήτημα του να χρησιμοποιηθούν απλά τα ενοποιημένα κείμενα που εκδίδονται από την Υπηρεσία Επίσημων Εκδόσεων και επικυρώνονται στις νέες γλώσσες με προσάρτηση στη συνθήκη προσχώρησης. Εντούτοις, αυτή η προσέγγιση δεν παρέχει την απαραίτητη ασφάλεια δικαίου και δεν εξασφαλίζει την ισοτιμία μεταξύ των υπαρχόντων κρατών μελών και εκείνων που θα προσχωρήσουν κατά τα επόμενα έτη, σε αντίθεση με την αντικατάσταση της ισχύουσας νομοθεσίας με νέα νομική πράξη.

Συνολικά, η κωδικοποίηση του κεκτημένου θα διευκολύνει την προσχώρηση των υποψηφίων χωρών της ΕΕ και την εξοικείωση των πολιτών τους και των επιχειρήσεών τους με το νέο νομοθετικό πλαίσιο. Υπάρχει επίσης δυνατότητα διοικητικών εξοικονομήσεων από την πλευρά της Επιτροπής εφόσον η κωδικοποίηση διεξαχθεί πριν από την προσχώρηση. Πράγματι, ενόψει του αναμενόμενου διπλασιασμού των τωρινών 11 επισήμων κοινοτικών γλωσσών, τα αντίστοιχα συμπληρωματικά έξοδα θα μειωθούν σημαντικά στους τομείς της μετάφρασης, της νομικής αναθεώρησης και της δημοσίευσης του κεκτημένου, ιδιαίτερα εάν το κεκτημένο κωδικοποιηθεί πριν από το επόμενο κύμα προσχώρησης. Αυτό ενισχύει το επιχείρημα για εκτενή κωδικοποίηση.

Η εξοικονόμηση για την Επιτροπή είναι εφικτή στους ακόλουθους τομείς:

(i) γλωσσική αναθεώρηση του κοινοτικού κεκτημένου που μεταφράζεται από τις υποψήφιες χώρες: εκείνες οι χώρες που έχουν προχωρήσει περισσότερο όσον αφορά αυτό το καθήκον θα έχουν ήδη μεταφράσει σημαντικό μέρος του κεκτημένου. Όσον αφορά αυτές τις γλώσσες, οι εξοικονόμηση θα είναι μικρή. Εντούτοις, για τις χώρες που βρίσκονται σε λιγότερο προχωρημένο στάδιο και για εκείνες που δεν αποτελούν μέρος του επόμενου κύματος προσχώρησης, η εξοικονόμηση θα γίνει σε πολύ υψηλότερο βαθμό.

(ii) νομική αναθεώρηση του κοινοτικού κεκτημένου: η κατάσταση είναι ίδια με αυτή που ισχύει για τη γλωσσική αναθεώρηση.

(iii) διόρθωση τυπογραφικών δοκιμίων πριν από τη δημοσίευση του κοινοτικού κεκτημένου στην Ειδική Έκδοση της Επίσημης Εφημερίδας: όπως προαναφέρεται, η εξοικονόμηση θα είναι δυνατή σε εκείνους τους τομείς και γλώσσες που η κωδικοποίηση προηγείται της προσχώρησης.

(iv) εκτύπωση της Ειδικής Έκδοσης της Επίσημης Εφημερίδας: η κατάσταση είναι ίδια με αυτή της διόρθωσης τυπογραφικών δοκιμίων του κεκτημένου.

(v) ενοποίηση του κεκτημένου στις γλώσσες των νέων κρατών μελών: δεν θα είναι απαραίτητη αυτή η ενοποίηση σε εκείνους τους τομείς που έχουν ήδη κωδικοποιηθεί μέχρι την ημερομηνία προσχώρησης.

Με βάση το σενάριο διεύρυνσης που χρησιμοποιεί η Επιτροπή για σκοπούς εσωτερικής διοίκησης, δέκα υποψήφιες χώρες θα προσχωρήσουν στην Ευρωπαϊκή Ένωση την 1η Ιανουαρίου 2004, με τον αντίστοιχο αριθμό νέων γλωσσών. Ενόψει αυτού του γεγονότος, η πλήρης δυνατή εξοικονόμηση με βάση τη διεύρυνση μπορεί να πραγματοποιηθεί μόνο για τη Βουλγαρία και τη Ρουμανία, οι οποίες αποβλέπουν σε μεταγενέστερη ημερομηνία προσχώρησης. Ο πίνακας Ι παρουσιάζει τις δυνατές εξοικονομήσεις ανά χώρα, εάν η κωδικοποίηση πραγματοποιηθεί πριν από την προσχώρηση.

Πίνακας I: Εξοικονόμηση ανά χώρα εφόσον η κωδικοποίηση πραγματοποιηθεί πριν από την προσχώρηση

>ΘΕΣΗ ΠIΝΑΚΑ>

Αυτά τα ποσά θα είναι σημαντικά χαμηλότερα για τις άλλες γλώσσες πλην της βουλγαρικής και της ρουμανικής. Στη βάση του υπάρχοντος σεναρίου διεύρυνσης και των πόρων που διατίθενται βάσει του προσχεδίου προϋπολογισμού για το 2002, μπορούν να υπάρξουν περίπου 20% ενδεχόμενα κέρδη. Ο πίνακας ΙΙ δείχνει ότι τα πιθανά κέρδη του σχεδίου κωδικοποίησης όπως περιγράφονται στην παρούσα ανακοίνωση θα ανέλθουν σε 17 εκατ. ευρώ περίπου.

Πίνακας II: Υπολογιζόμενες οικονομίες σύμφωνα με το ισχύον σενάριο αναφοράς [3]

[3] Οικονομίες στη βάση πρόβλεψης δέκα συμπληρωματικών γλωσσών.

>ΘΕΣΗ ΠIΝΑΚΑ>

Αν μεταβληθεί το σενάριο, είτε με τη θέσπιση μεταγενέστερης ημερομηνίας προσχώρησης ή με τη μείωση του αριθμού των χωρών που θα προσχωρήσουν το 2004, τα κέρδη θα αυξηθούν ανάλογα.

2. Επισκόπηση των τωρινών εξελίξεων και θεσμικά καθήκοντα των σχετικών οργάνων και υπηρεσιών

2.1. Διοργανικές συμφωνίες

Στη βάση των συμπερασμάτων του Ευρωπαϊκού Συμβουλίου του Εδιμβούργου του 1992 [4], το Ευρωπαϊκό Κοινοβούλιο, το Συμβούλιο και η Επιτροπή ξεκίνησαν μία νέα προσέγγιση της κωδικοποίησης στο πλαίσιο της οποίας η Επιτροπή είναι επιφορτισμένη με την κατάρτιση και θέσπιση προτάσεων κωδικοποιημένων πράξεων που θα εγκριθούν από το Συμβούλιο και το Ευρωπαϊκό Κοινοβούλιο. Λαμβάνοντας υπόψη την κλίμακα αυτού του σημαντικού καθήκοντος, τέθηκε σε εφαρμογή απλουστευμένη και συνοπτική διαδικασία, όπως συμφωνήθηκε μεταξύ των τριών οργάνων στις 20 Δεκεμβρίου 1994 (Διοργανική συμφωνία για επιταχυμένη μέθοδο εργασίας για την επίσημη κωδικοποίηση [5]). Σύμφωνα με τη συνοπτική διαδικασία, αν η Επιτροπή περιοριστεί σε απλή κωδικοποίηση χωρίς τροποποιήσεις ουσίας, το Ευρωπαϊκό Κοινοβούλιο εφαρμόζει συνοπτική διαδικασία και η πρόταση εξετάζεται από ενιαία επιτροπή. στο Συμβούλιο η πρόταση εξετάζεται από ενιαία ομάδα εργασίας και στο COREPER σύμφωνα με τη διαδικασία των "θεμάτων Ι/Α". Από τη θέσπιση της συμφωνίας, από 2.400 περίπου νομικές ομάδες, εγκρίθηκαν 27 κωδικοποιημένα κείμενα (που αντικαθιστούν 280 προηγούμενες πράξεις) και 11 περαιτέρω κείμενα βρίσκονται υπό έγκριση.

[4] Παράρτημα 3, Τμήμα ΙΙ.

[5] ΕΕ 1996 C102, σσ. 2 και 3.

Μία άλλη διοργανική συμφωνία για πιο διαρθρωμένη χρήση της τεχνικής της ανασύνταξης των νομικών πράξεων σχεδιάστηκε και εξετάζεται επί του παρόντος από τα τρία όργανα. Αυτή η συμφωνία πρόκειται να εγκριθεί πριν από τα τέλη του 2001 και να αρχίσει να ισχύει στις αρχές του 2002.

2.2. Ο ρόλος της Επιτροπής σύμφωνα με τις συμφωνίες

Από την 1η Σεπτεμβρίου 1998, η Υπηρεσία Επίσημων Εκδόσεων (ΥΕΕΕΚ) είναι επιφορτισμένη με την ενοποίηση του κοινοτικού δικαίου υπό τον έλεγχο της διοργανικής ομάδας εργασίας για την ενοποίηση. Αυτή η διαδικασία ενοποίησης πέτυχε το σταθερό ρυθμό της το 2000. Επί του παρόντος, περίπου το 40% του κεκτημένου υπάρχει σε ενοποιημένη μορφή.

Στο πλαίσιο της προετοιμασίας προτάσεων για την κωδικοποίηση πράξεων άλλων οργάνων, η Επιτροπή εκτελεί διάφορα καθήκοντα, συμπεριλαμβανομένης της εξέτασης και αξιολόγησης των κειμένων, της κατάργησης διατάξεων οι οποίες δεν ισχύουν πλέον και της αναζήτησης αλληλεπικαλύψεων, αντιφάσεων και σφαλμάτων. Η Νομική της Υπηρεσία, από κοινού με την αρμόδια Γενική Διεύθυνση, είναι επιφορτισμένη με τη νομική εξέταση και επαναδιευθέτηση των ενοποιημένων κειμένων που θα υποβληθούν και θα προταθούν για κωδικοποίηση. Στη βάση του ενοποιημένου κειμένου που καταρτίζεται από την Υπηρεσία Επίσημων Εκδόσεων, η Νομική Υπηρεσία συντάσσει ένα αντίγραφο αναφοράς του σχεδίου κωδικοποιημένου κειμένου σε μια κοινοτική γλώσσα.

Η μετατροπή του ενοποιημένου κειμένου σε κωδικοποιημένο κείμενο στις άλλες γλώσσες πραγματοποιείται, στη βάση του αντιγράφου αναφοράς, από το Κολέγιο της Bruges, στο οποίο έχει ανατεθεί αυτό το καθήκον από την Υπηρεσία Επίσημων Εκδόσεων. Ο τελικός έλεγχος πραγματοποιείται από τη Νομική Υπηρεσία της Επιτροπής η οποία προβαίνει επίσης στη νομική αναθεώρηση του κειμένου σε όλες τις γλώσσες.

2.3. Νομοθετικές πράξεις που εκδίδονται από την ίδια την Επιτροπή

Οι νομοθετικές πράξεις που εκδίδονται από την Επιτροπή δεν χρειάζονται βεβαίως τις πιο πολύπλοκες διαθρώσεις που χρησιμοποιούνται για την έκδοση των πράξεων του Ευρωπαϊκού Κοινοβουλίου και του Συμβουλίου. Η διαδικασία κωδικοποίησης είναι επίσης απλούστερη και δεν υπάγεται στις διοργανικές συμφωνίες, αλλά απαιτεί το ίδιο νομικό υλικό και αποτελεί το αντικείμενο τυπικής έγκρισης εκ μέρους της Επιτροπής. Αυτή η κωδικοποίηση πραγματοποιείται από τις Γενικές Διευθύνσεις σε διαβούλευση με τη Νομική Υπηρεσία. Πράγματι, οι Γενικές Διευθύνσεις είναι ήδη υποχρεωμένες, δυνάμει απόφασης της Επιτροπής της 1ης Απριλίου 1987, να κωδικοποιούν μία πράξη το αργότερο αφού έχει τροποποιηθεί δέκα φορές. [6]

[6] Βλέπε πρακτικά της συνεδρίασης της Επιτροπής, COM(87) PV 868 τελικό, της 14ης Απριλίου 1987, σημείο X.

2.4. Προσδιορισμός του κεκτημένου

Κάθε φορά που μία υποψήφια χώρα επιθυμεί να προσχωρήσει στην ΕΕ, είναι απαραίτητο να καταρτιστεί κατάλογος του συνόλου του παραγώγου δικαίου που αποτελεί τμήμα του κοινοτικού κεκτημένου. Κατά το παρελθόν, αυτό αποτελούσε δύσκολο καθήκον για το Συμβούλιο και την Επιτροπή, αλλά αυτός ο κατάλογος είναι απαραίτητος επειδή χρησιμεύει σαν βάση του προγράμματος εργασίας για την ενοποίηση και την κωδικοποίηση του κεκτημένου και για τη μετάφραση του κεκτημένου στις γλώσσες των υποψηφίων χωρών. Προκειμένου να αντιμετωπιστούν αποτελεσματικά οι ανησυχίες που αφορούν την απουσία ασφάλειας δικαίου και διαφάνειας, αυτός ο κατάλογος πρέπει να επανεξετάζεται και να ενημερώνεται.

Ένα νέο σύστημα βάσης δεδομένων και διαχείρισης για την "Ισχύουσα νομοθεσία - Κωδικοποίηση και Μετάφραση" θα καταρτιστεί για να επιτρέψει στις εθνικές διοικήσεις των κρατών μελών και των υποψηφίων χωρών να έχουν άμεση on-line πρόσβαση μέσω του Διαδικτύου. Θα διοργανωθεί σύμφωνα με τα κεφάλαια που θα αποτελέσουν αντικείμενο διαπραγμάτευσης με τις υποψήφιες χώρες στην Ευρωπαϊκή Ένωση.

2.5. Προπαρασκευαστικές εργασίες των υποψηφίων χωρών στην ΕΕ όσον αφορά τη μετάφραση του κεκτημένου στις γλώσσες τους

Το κεκτημένο υπό την υπάρχουσα μορφή του έχει ανακοινωθεί στο σύνολό του στις υποψήφιες χώρες και αποτελεί συνεπώς τη βάση των διαπραγματεύσεων προσχώρησης. Από το 1998, οι υποψήφιες χώρες έχουν καταβάλει τις απαραίτητες προσπάθειες για να μεταφράσουν το κεκτημένο στις γλώσσες τους. Τον Ιούλιο 2001, ο αριθμός των μεταφρασμένων σελίδων ανήρχετο σε περίπου 14.000 έως 60.000 σελίδες, ανάλογα με τη χώρα. Ο πίνακας ΙΙΙ παρέχει επισκόπηση της παρούσας κατάστασης.

Πίνακας III :Υπολογισμός του αριθμού σελίδων του κεκτημένου που έχουν μεταφραστεί από τις υποψήφιες χώρες

>ΘΕΣΗ ΠIΝΑΚΑ>

Σημ.: Τα στοιχεία αναφέρονται σε μεταφρασμένες σελίδες, οι οποίες δεν έχουν απαραιτήτως αναθεωρηθεί

Οι διαπραγματεύσεις με κάθε μία από τις δώδεκα υποψήφιες χώρες έχουν φτάσει σε ένα λιγότερο ή περισσότερο προχωρημένο στάδιο. Ο βαθμός στον οποίο η κωδικοποίηση θα συμβάλει στην πραγματοποίηση οικονομιών για τη διοίκηση της Επιτροπής θα εξαρτηθεί από σειρά παραγόντων, κυρίως από το ρυθμό της κωδικοποίησης, από την ημερομηνία της επόμενης διεύρυνσης και από τον αριθμό των χωρών που θα προσχωρήσουν στην ΕΕ αυτήν την ημερομηνία.

Κατά τη διάρκεια αυτής της περιόδου που προηγείται της προσχώρησης, μία από τις βασικές ανησυχίες της Επιτροπής είναι η προσπάθεια να μην υπάρξει κανένα συμπληρωματικό εμπόδιο στη διεύρυνση. Αυτό σημαίνει κυρίως ότι το νομικό πλαίσιο αναφοράς για τις τρέχουσες διαπραγματεύσεις πρέπει να παραμείνει διαφανές και προσιτό. Κατά συνέπεια, κατά τη διάρκεια περιόδου εννέα μηνών πριν από την προσεχή ημερομηνία προσχώρησης, δεν θα εκδοθεί και δημοσιευτεί κανένα κωδικοποιημένο κείμενο, ακόμα και αν οι τεχνικές εργασίες προετοιμασίας προτάσεων για κωδικοποίηση συνεχίζονται με σκοπό τη δημοσίευση στις επίσημες γλώσσες μετά την προσχώρηση. Στο νομοθετικό τομέα, αυτό θα εξασφαλίσει την ισότητα μεταξύ των κρατών μελών της διευρυμένης ΕΕ, μόλις δημοσιευτούν οι ειδικές εκδόσεις της Επίσημης Εφημερίδας στις νέες γλώσσες.

Όσον αφορά τις χώρες που δεν θα αποτελέσουν μέρος της επόμενης ομάδας χωρών που προσχωρούν στην ΕΕ, οι οικονομίες θα είναι σημαντικές.

Οι υποψήφιες χώρες θα επωφεληθούν από το Σχέδιο Κωδικοποίησης με διάφορους τρόπους. Γενικά, θα συμμεριστούν με τα υπάρχοντα κράτη μέλη τα οφέλη που συνεπάγεται ένα πιο διαφανές, ευανάγνωστο, κωδικοποιημένο κεκτημένο. Πράγματι, ως νέα κράτη μέλη μη εξοικειωμένα με το κοινοτικό δίκαιο, αυτό το όφελος θα είναι ακόμα μεγαλύτερο για τις υποψήφιες χώρες από ό,τι για τα τωρινά κράτη μέλη που υπόκεινται σε μεγάλο αριθμό κανόνων που καλούνται να κωδικοποιήσουν. Επιπλέον, δεδομένου ότι οι υποψήφιες χώρες θα πρέπει να καταβάλουν τεράστια προσπάθεια για να αναπαράγουν και να διανείμουν το κοινοτικό κεκτημένο μετά την προσχώρηση, η μείωση του αριθμού σελίδων θα οδηγήσει σε ουσιαστικές οικονομίες. Τέλος, δεδομένου ότι η αρχική μετάφραση και αναθεώρηση των κειμένων κοινοτικού δικαίου υπάγονται στην αρμοδιότητα των ίδιων των υποψηφίων χωρών, η κωδικοποίηση της νομοθεσίας πριν από τη μετάφρασή της θα οδηγήσει σε άμεσες οικονομίες.

2.6. Αρμοδιότητες της Επιτροπής στον τομέα της προσχώρησης

Η Μεταφραστική Υπηρεσία της Επιτροπής εξετάζει σχολαστικά και αναθεωρεί τα μεταφρασμένα νομικά κείμενα που της υποβάλλονται. Μόλις ολοκληρωθούν τα κείμενα, η νομική αναθεώρηση και ο τελικός έλεγχος πραγματοποιούνται από την ΕΕ (Νομικές Υπηρεσίες της Επιτροπής και του Συμβουλίου).

Όσον αφορά τις προπαρασκευαστικές εργασίες που προηγούνται της προσχώρησης, η ΥΕΕΕΚ προετοιμάζει τα κείμενα των συνθηκών και όλο το πρωτογενές δίκαιο του κεκτημένου, συμπεριλαμβανομένων των τεχνικών προσαρμογών του παραγώγου δικαίου, μέχρι την ημερομηνία υπογραφής της συνθήκης προσχώρησης. Το σύνολο του παραγώγου δικαίου πρέπει να δημοσιευτεί στην Ειδική Έκδοση της Επίσημης Εφημερίδας κατά την προσχώρηση της συγκεκριμένης χώρας.

3. Στόχοι του σχεδίου κωδικοποίησης

Ο κύριος στόχος του Σχεδίου Κωδικοποίησης είναι,

α) η ύπαρξη απλού, ευανάγνωστου και διαφανούς κεκτημένου, όσον αφορά το παράγωγο δίκαιο, σε όλες τις κοινοτικές γλώσσες.

β) στο πλαίσιο της διεύρυνσης, η διευκόλυνση των διοικητικών προπαρασκευαστικών εργασιών της προσχώρησης μειώνοντας των αριθμό των σελίδων που πρέπει να μεταφραστούν σε όλες τις γλώσσες των νέων κρατών μελών και, ως πιο μακροπρόθεσμος στόχος, η διευκόλυνση των διαπραγματεύσεων προσχώρησης με τις υποψήφιες χώρες για τις οποίες οι διαπραγματεύσεις λαμβάνουν χώρα μετά την οριστικοποίηση του αντιγράφου αναφοράς (Master Copy).

Οι λειτουργικοί στόχοι του Σχεδίου Κωδικοποίησης είναι οι ακόλουθοι:

γ) ως τεχνική προπαρασκευή της κωδικοποίησης, η ενοποίηση του κοινοτικού κεκτημένου σε όλες τις κοινοτικές γλώσσες μέχρι τα μέσα του 2003.

δ) η συμπλήρωση του αντιγράφου αναφοράς του σχεδίου κωδικοποιημένου κεκτημένου μέχρι την άνοιξη του 2005.

ε) η οριστικοποίηση της παρουσίασης του τμήματος του σχεδίου κωδικοποιημένου κεκτημένου που υποβάλλεται στην έγκριση του Ευρωπαϊκού Κοινοβουλίου και του Συμβουλίου, σε όλες τις κοινοτικές γλώσσες, μέχρι το καλοκαίρι του 2005, παρέχοντάς τους τοιουτοτρόπως τη δυνατότητα να θεσπίσουν προτάσεις μέχρι τα τέλη του 2005.

στ) η εξασφάλιση της έγκρισης από την Επιτροπή εκείνου του τμήματος του σχεδίου κωδικοποιημένου κεκτημένου που είναι η μόνη αρμόδια να εγκρίνει, μέχρι τα τέλη του 2005.

ζ) η χρησιμοποίηση, όπου χρειάζεται, της τεχνικής της ανασύνταξης σύμφωνα με τη διοργανική συμφωνία μόλις αυτή εγκριθεί, είτε στο πλαίσιο του σχεδίου είτε στο πλαίσιο της παρακολούθησής του, ανάλογα με την περίπτωση.

η) η εξασφάλιση της δημοσίευσης κάθε μελλοντικής Ειδικής Έκδοσης της Επίσημης Εφημερίδας σε μία νέα κοινοτική γλώσσα στη βάση της κωδικοποιημένης εκδοχής του κεκτημένου.

θ) με τη μεσολάβηση των μεταφραστικών αντενών που είναι εγκατεστημένες από τη Μεταφραστική Υπηρεσία της Επιτροπής στις υποψήφιες χώρες, υποστήριξη αυτών χωρών για την επεξεργασία σχεδίων κωδικοποιημένης νομοθεσίας σύμφωνων με το αντίγραφο αναφοράς που έχει καταρτιστεί ή βρίσκεται υπό επεξεργασία.

4. Στοιχεία και φάσεις του σχεδίου κωδικοποίησης

4.1. Το Σχέδιο Κωδικοποίησης

Στη βάση των συμπερασμάτων της προεδρίας του Ευρωπαϊκού Συμβουλίου του Εδιμβούργου του 1992 και σύμφωνα με τη στρατηγική της Λισαβόνας του 2000, η Επιτροπή προτείνει ένα Σχέδιο Κωδικοποίησης στο Ευρωπαϊκό Κοινοβούλιο και στο Συμβούλιο χρησιμοποιώντας την επιταχυμένη διαδικασία που υπάρχει για την κωδικοποίηση και εξασφαλίζοντας παράλληλα ότι θα ληφθούν μέτρα στο πλαίσιο της κωδικοποίησης του κοινοτικού κεκτημένου προκειμένου να την καταστήσουν πραγματικά ταχεία λαμβάνοντας υπόψη το περιορισμένο χρονοδιάγραμμα του σχεδίου.

Σύμφωνα με τη διοργανική συμφωνία για συνοπτική μέθοδο εργασίας για την επίσημη κωδικοποίηση, η κωδικοποίηση των νομικών κειμένων μπορεί να προταθεί στη βάση ειδικών νομικών ομάδων του παραγώγου δικαίου. Μόλις η Επιτροπή θεσπίσει πρόταση πράξης του Συμβουλίου ή του Ευρωπαϊκού Κοινοβουλίου και του Συμβουλίου, το έγγραφο υποβάλλεται σε αυτά τα όργανα για έγκριση. Δυνάμει της συμφωνίας, τα σχετικά όργανα εφαρμόζουν συνοπτική διαδικασία. Η τελική θέσπιση της κωδικοποιημένης νομοθεσίας ανατίθεται στα αρμόδια όργανα (το Ευρωπαϊκό Κοινοβούλιο και το Συμβούλιο ή μόνο το Συμβούλιο) σύμφωνα με τους γενικούς κανόνες.

Όσον αφορά το παρόν σχέδιο, η ταχεία θέσπιση σε μεγάλη κλίμακα του κωδικοποιημένου κεκτημένου φαίνεται εφικτή εφόσον και υπό τον όρο ότι η πρόταση περιορίζεται καταρχήν σε απλή κωδικοποίηση. Μόλις θα έχει εγκριθεί η διοργανική συμφωνία για πιο διαρθρωμένη χρήση της τεχνικής της ανασύνταξης, θα είναι δυνατόν να χρησιμοποιηθούν, ενδεχομένως, οι προβλεπόμενες διαδικασίες, χωρίς όμως να αμφισβητείται η ολοκλήρωση του σχεδίου εντός των οριζόμενων προθεσμιών.Είναι σημαντικό τα τρία ενδιαφερόμενα όργανα να εξασφαλίσουν παράλληλα και στη βάση κοινής αντίληψης και κοινής προσπάθειας συντονισμού ότι το Σχέδιο Κωδικοποίησης μπορεί να εκτελεστεί απρόσκοπτα και ταχέως, κυρίως όσον αφορά τη λειτουργία της συμβουλευτικής ομάδας των τριών Νομικών Υπηρεσιών που είναι επιφορτισμένη με τον έλεγχο της πρότασης της Επιτροπής και με την κατοχύρωση του Ευρωπαϊκού Κοινοβουλίου και του Συμβουλίου ότι η πρόταση αποσκοπεί σε πραγματική κωδικοποίηση και ότι η Επιτροπή δεν έχει προβεί σε τροποποίηση ουσίας. Προκειμένου να εξασφαλιστεί, να διευκολυνθεί και να ελεγχθεί ο συντονισμός μεταξύ των τριών Νομικών Υπηρεσιών, πρέπει να δημιουργηθεί σε ανώτερο επίπεδο μία τριμερής οργανωτική επιτροπή για την κωδικοποίηση του κεκτημένου. Θα ελέγχει σε τακτά διαστήματα τις προόδους που πραγματοποιούνται και την ενδεδειγμένη και αποτελεσματική εφαρμογή του σχεδίου κωδικοποίησης και θα παρεμβαίνει σε περιπτώσεις τεχνικών ή διαδικαστικών εμποδίων. Η επιτροπή θα υποβάλλει επίσης στους Γενικούς Γραμματείς εξαμηνιαίες εκθέσεις για τις προόδους που πραγματοποιούνται κατά την εφαρμογή του σχεδίου.

Όσον αφορά τις πράξεις που υπάγονται στην αρμοδιότητα μόνο της Επιτροπής, η Νομική Υπηρεσία της Επιτροπής θα επικουρείται από ομάδα εργασίας για την κωδικοποίηση του κεκτημένου απαρτιζόμενη από αντιπροσώπους όλων των Γενικών Διευθύνσεων (στη βάση του δικτύου νομοθετικών συντονιστών) οι οποίοι υποβάλλουν έκθεση στις Γενικές Διευθύνσεις τους. Πέραν του ελέγχου της προόδου που πραγματοποιείται κατά την εφαρμογή του σχεδίου και της έγκαιρης ολοκλήρωσής του, η ομάδα εργασίας θα είναι επιφορτισμένη, σε στενή συνεργασία, κυρίως, με τη Γενική Διεύθυνση Διεύρυνση, τη Γενική Διεύθυνση Προσωπικό και Διοίκηση και την ΥΕΕΕΚ, με τον καθορισμό των προτεραιοτήτων κωδικοποίησης (αντικαθιστώντας τοιουτοτρόπως τη διυπηρεσιακή ομάδα κωδικοποίησης) και με την εξασφάλιση της έγκαιρης εκτέλεσης κάθε σχεδίου δράσης που περιλαμβάνει αυτές τις προτεραιότητες.

4.2. Ενημέρωση και εμπλουτισμός του καταλόγου του Ευρετηρίου της ισχύουσας νομοθεσίας

Το ισχύον Ευρετήριο της ισχύουσας νομοθεσίας, που διοικείται από την ΥΕΕΕΚ και δημοσιεύεται δύο φορές ετησίως, παρέχει κοινό και εκτενή κατάλογο αναφοράς του κεκτημένου. Αυτός ο κατάλογος είναι το αποτέλεσμα διοργανικής συμφωνίας που λαμβάνει υπόψη τις θέσεις των κρατών μελών, ορισμένα των οποίων έχουν υιοθετήσει την ίδια ταξινόμηση σε εθνικό επίπεδο. Πρόκειται για ανάτυπο της βάσης δεδομένων CELEX που παρέχει το προνόμιο να εξασφαλίζει σταθερό πλαίσιο αναφοράς, παρουσιάζοντας στο μέτρο του δυνατού όλο το ισχύον παράγωγο κοινοτικό δίκαιο, σε δεδομένη στιγμή, σε ένα ταχέως εξελισσόμενο περιβάλλον.

Εντούτοις, το Ευρετήριο χρειάζεται να αναθεωρείται και να ενημερώνεται. Πολλές πράξεις δεν ισχύουν πλέον, αλλά δεν καταργούνται αυτοδικαίως. Αυτό αποτελεί την πηγή απουσίας διαφάνειας και ασφάλειας δικαίου σε όλη την Ευρωπαϊκή Ένωση και έχει παρόμοιο αλλά αυξημένο αποτέλεσμα στις προπαρασκευαστικές εργασίες προσχώρησης στις υποψήφιες χώρες.

Κατά συνέπεια, το Συμβούλιο, η Επιτροπή και το Ευρωπαϊκό Κοινοβούλιο πρέπει να διαθέσουν τους απαραίτητους πόρους για την αναθεώρηση και την ενημέρωση του Ευρετηρίου, κατά τρόπο ώστε οι αρμόδιες αρχές να μπορούν να λάβουν μέτρα για την τυπική κατάργηση της νομοθεσίας που έχει περιπέσει σε αχρηστία.

Πρέπει να δημιουργηθεί μία νέα βάση δεδομένων και ένα νέο σύστημα διαχείρισης για την "Ισχύουσα νομοθεσία - Κωδικοποίηση και μετάφραση" προκειμένου να ικανοποιηθούν οι τεχνικές αξιώσεις, κυρίως να επεκταθεί η on-line πρόσβαση μέσω του Διαδικτύου των εθνικών διοικήσεων και αντιπροσωπειών της Επιτροπής στις υποψήφιες χώρες. Στο συγκεκριμένο πλαίσιο, η παρούσα βάση δεδομένων της Γενικής Διεύθυνσης Διεύρυνση (ειδικότερα η TAIEX), που έχει δημιουργηθεί για να παρέχει στις υποψήφιες χώρες ενδείξεις για το προς μετάφραση κεκτημένο, θα αναλυθεί για να δημιουργηθούν ενδεχόμενες συνεργείες ή να πραγματοποιηθούν οικονομίες.

4.3. Νομοθετικές πράξεις που εκδίδονται από την ίδια την Επιτροπή

Ενώ η συνεργασία και η συνδρομή των Γενικών Διευθύνσεων είναι απαραίτητες, όπως μέχρι σήμερα, για τη θέσπιση προτάσεων κωδικοποίησης που πρέπει να υποβληθούν στα άλλα όργανα με σκοπό την τελική έγκριση, η κωδικοποίηση των νομοθετικών πράξεων που δεν οφείλουν να τους υποβληθούν πραγματοποιείται υπό την ευθύνη των αρμοδίων Γενικών Διευθύνσεων.

Δεδομένου ότι οι πράξεις που πρέπει να εγκριθούν από την Επιτροπή αποτελούν ένα μεγάλο μέρος του κοινοτικού κεκτημένου, αυτές οι Γενικές Διευθύνσεις πρέπει να χορηγούν την απαραίτητη προτεραιότητα στο συγκεκριμένο σχέδιο στο πλαίσιο του νομοθετικού τους προγράμματος, αναθέτοντας νέα καθήκοντα, εφόσον χρειάζεται, σε ορισμένα μέλη του προσωπικού τους. Η Νομική Υπηρεσία θα διευκολύνει την εργασία των Γενικών Διευθύνσεων και θα τις υποστηρίξει, προσφέροντας κυρίως τη νομική εμπειρογνωμοσύνη της για την επεξεργασία του κωδικοποιημένου κειμένου στη βάση του πάγιου κειμένου που παρέχεται από την ΥΕΕΕΚ. [7] Οι ακριβείς λεπτομέρειες για αυτή τη συνεργασία πρέπει να καθοριστούν διμερώς από τις σχετικές Γενικές Διευθύνσεις, προκειμένου κυρίως να καταρτιστούν προγράμματα εργασίας και να προσδιοριστεί το προσωπικό που απαιτείται πριν από τα τέλη του 2001.

[7] Όσον αφορά ιδιαίτερα την επαλήθευση των σημείων της αιτιολογικής σκέψης που πρέπει να συμπεριληφθούν στο κωδικοποιημένο κείμενο.

Σε στενή συνεργασία με τη Νομική Υπηρεσία, πρέπει να ληφθούν μέτρα ώστε η ομάδα εργασίας για την κωδικοποίηση του κοινοτικού κεκτημένου να συντονίζει τη διαδικασία κωδικοποίησης των πράξεων της Επιτροπής.

4.4. Ειδική έκδοση της Επίσημης Εφημερίδας με το κεκτημένο στις γλώσσες των υποψήφιων χωρών

Πρέπει να ενθαρρυνθούν οι υποψήφιες χώρες να παρακολουθήσουν εκ του σύνεγγυς τη διαδικασία κωδικοποίησης, για να παραμείνουν ενήμερες, κυρίως λόγω των ενδεχόμενων οικονομιών που μπορούν να πραγματοποιηθούν. Παράλληλα, για λόγους διοικητικής σύνεσης, οι υποψήφιες χώρες πρέπει να αποφεύγουν τον κίνδυνο συντομεύσεων κατά τη μετάφραση του κεκτημένου στην πάγια εκδοχή του πριν από την έγκρισή του ως νέα κοινοτική νομοθεσία, δεδομένου ότι δεν υπάρχει καμία εγγύηση ότι η κωδικοποιημένη νομοθεσία θα εγκριθεί πριν από την προσχώρησή τους. Προκειμένου να εξασφαλιστεί ο αποτελεσματικός έλεγχος της διαδικασίας, θα καθιερωθεί και, όπου χρειάζεται, θα εντατικοποιηθεί η στενή συνεργασία με τις υποψήφιες χώρες.

Για να είναι διαθέσιμη κατά την ημερομηνία προσχώρησης η Ειδική Έκδοση της Επίσημης Εφημερίδας, η ΥΕΕΕΚ ξεκινάει τις δραστηριότητές της εκτύπωσης θεωρητικά 18 μήνες πριν από την καθορισμένη ημερομηνία προσχώρησης. Όπως κατά το παρελθόν, οι προπαρασκευαστικές εργασίες προσχώρησης στο συγκεκριμένο τομέα απαιτούν τη στενή συνεργασία όλων των σχετικών φορέων, ενώ όλα τα καθήκοντα εκτελούνται κατά τρόπο επαναληπτικό και συνεχή.

Οι υποψήφιες χώρες πρέπει να έχουν μεταφράσει το σύνολο του κεκτημένου έτσι ώστε να υπάρχει δυνατότητα δημοσίευσής του πριν από την ημερομηνία προσχώρησής τους. Κατά συνέπεια, δεδομένου του χρόνου που απαιτείται για τη μετάφραση, την αναθεώρηση και τη δημοσίευση του κεκτημένου στην Ειδική Έκδοση της Επίσημης Εφημερίδας, οι νέες προτάσεις κωδικοποιημένης νομοθεσίας δεν θα λαμβάνονται πλέον υπόψη εννέα μήνες πριν από την οριστική ημερομηνία προσχώρησης, εκτός εάν αυτό συμβιβάζεται με το σχέδιο εργασίας της ΥΕΕΕΚ.

Αυτό το σχέδιο θα επιτρέψει επίσης να μην παρεμποδίζεται η διαδικασία προσχώρησης των υποψηφίων χωρών από εντατικές δραστηριότητες κωδικοποίησης στο εσωτερικό της Ευρωπαϊκής Ένωσης, κατά τρόπον ώστε αυτές να μπορούν να συνεχίσουν να επικεντρώνουν τις προσπάθειές τους μετάφρασης στο κεκτημένο που δεν έχει ακόμη μεταφραστεί. Για τις νέες γλώσσες, η Μεταφραστική Υπηρεσία θα μετατρέψει τα ήδη μεταφρασμένα από τις υποψήφιες χώρες κείμενα σε κωδικοποιημένες πράξεις, προκειμένου να τις ευθυγραμμίσει με τα κείμενα που προκύπτουν από το συγκεκριμένο σχέδιο. Αυτή η εργασία θα αποτελεί εγγενές μέρος της γλωσσικής αναθεώρησης των μεταφράσεων που υποβάλλονται. Θα πραγματοποιηθεί από τις αντένες μετάφρασης οι οποίες θα εγκαθιδρυθούν σε κάθε μία από τις υποψήφιες χώρες μέχρι τα μέσα του 2002.

Μετά την τελική προθεσμία που ισχύει για τις προτάσεις κωδικοποιημένων κειμένων κατά τη διάρκεια της φάσης που προηγείται της προσχώρησης, η ΥΕΕΕΚ θα εξασφαλίζει την ενοποίηση στις νέες γλώσσες, παράλληλα με τις 11 υπάρχουσες κοινοτικές γλώσσες. Κατά συνέπεια, οι τροποποιητικές πράξεις θα διατίθενται σε μετάφραση κατά την ημερομηνία προσχώρησης, έτοιμες για κωδικοποίηση.

5. Παρακολούθηση του Σχεδίου Κωδικοποίησης - Μια βάση για πιο διαρθρωμένη χρήση της τεχνικής της ανάσύνταξης

Προκειμένου να αντληθούν όλα τα μακροπρόθεσμα οφέλη ενός απλού, ευανάγνωστου και διαφανούς κοινοτικού κεκτημένου, είναι απαραίτητος ο τακτικός εμπλουτισμός του και η ενημέρωσή του λαμβάνοντας υπόψη τις νομικές εξελίξεις, ενόψει κυρίως της σύντμησης των νομοθετικών κύκλων σε πολλά κράτη μέλη λόγω της ταχείας ανάπτυξης της κοινωνίας, των τεχνολογιών και της παγκόσμιας οικονομίας.

Κατά συνέπεια, στο μέλλον, κατά την υποβολή σχεδίων νομοθετικών πράξεων με σκοπό την έγκρισή τους, το Σχέδιο Κωδικοποίησης θα συνοδεύεται από πιο διαρθρωμένη χρήση της τεχνικής της ανασύνταξης που θα καταστεί δυνατή από τη διοργανική συμφωνία που θα εγκριθεί πριν από τα τέλη του 2001. Μετά την κωδικοποίηση του κεκτημένου, η τεχνική της ανασύνταξης θα καταστήσει αυτή τη νομοθεσία συνεχώς πιο προσιτή και διαφανή για όλους τους πολίτες της Ένωσης. Επιπλέον, η φιλοσοφία που κρύβεται πίσω από αυτό το σχέδιο προβλέπει ότι μετά την κωδικοποίηση της νομοθεσίας, κάθε τροποποίηση της νομοθεσίας θα πρέπει να γίνεται συστηματικά μέσω ανασύνταξης. [8]

[8] Σε σχέση με το θέμα αυτό, η Νομική Υπηρεσία προετοιμάζει μία νέα απόφαση της Επιτροπής που θα αντικαταστήσει εκείνη της 1ης Απριλίου 1987 (αναφέρεται στο σημείο 2.3. ανωτέρω) προκειμένου να εξασφαλίσει την ολοκληρωμένη, διαρθρωμένη και συνολική χρήση όλων των νομοθετικών τεχνικών που βελτιώνουν τη δυνατότητα πρόσβασης στην κοινοτική νομοθεσία, συγκεκριμένα την κωδικοποίηση, την ανασύνταξη και την τροποποίηση με ταυτόχρονη ενημέρωση. Στόχος είναι η θέσπιση αυτής της απόφασης αμέσως μετά την υπογραφή της διοργανικής συμφωνίας για πιο διαρθρωμένη χρήση της τεχνικής της ανασύνταξης.

Μόλις εφαρμοστεί εκτεταμένα αυτή η νέα μέθοδος, [9] οι προπαρασκευαστικές εργασίες που προηγούνται των μελλοντικών προσχωρήσεων θα επωφεληθούν από την ύπαρξη απλουστευμένου, ευανάγνωστου και διαφανούς κεκτημένου, κυρίως από την άποψη του κόστους μεταφοράς και διοργάνωσης των διαπραγματεύσεων προσχώρησης.

[9] Η αυξημένη χρήση της ανασύνταξης μετά την έγκριση της διοργανικής συμφωνίας για πιο διαρθρωμένη χρήση της τεχνικής της ανασύνταξης, και η συστηματική χρήση της ανασύνταξης που προβλέπεται για να εξασφαλιστεί η παρακολούθηση των κωδικοποιήσεων που πραγματοποιούνται στο πλαίσιο αυτού του σχεδίου, θα αυξήσουν αισθητά το βάρος εργασίας της ομάδας κωδικοποίησης της Νομικής Υπηρεσίας. το μόνιμο προσωπικό της ομάδας πρέπει συνεπώς να ενισχυθεί με τρεις θέσεις κατηγορίας Α και μία θέση κατηγορίας Γ.

Η μελλοντική διοργανική συμφωνία για πιο διαρθρωμένη χρήση της τεχνικής της ανασύνταξης θα προβλέψει το πλαίσιο εξορθολογισμένων διοικητικών και νομοθετικών διαδικασιών στον τομέα της ανασύνταξης. Η έγκρισή της είναι συνεπώς ουσιαστικής σημασίας για τη νέα μέθοδο που περιγράφεται ανωτέρω, όπως είναι εξίσου ζωτικής σημασίας η ολοκλήρωση των τεχνικών εργασιών που πραγματοποιούνται από τη διεύθυνση μηχανοργάνωσης της Γενικής Διεύθυνσης Προσωπικού και Διοίκησης για την τελειοποίηση του ηλεκτρονικού εργαλείου "Legiswrite Κωδικοποίηση/Ανασύνταξη".

6. Διοργάνωση του σχεδίου κωδικοποίησης

6.1. Χρονοδιάγραμμα

Όσο περισσότερες είναι οι επίσημες γλώσσες στο εσωτερικό της ΕΕ, τόσο πιο δαπανηρή θα είναι η κωδικοποίηση του κεκτημένου. Άμεσες οικονομίες είναι εφικτές στο πλαίσιο των τωρινών προπαρασκευαστικών εργασιών προσχώρησης, στο μέτρο που η κωδικοποίηση εξελίσσεται πριν από την προσχώρηση των υποψήφιων χωρών.

Κατά συνέπεια, οι λειτουργικοί στόχοι του σχεδίου κωδικοποίησης εξαρτώνται από τα σενάρια που προβλέπονται τώρα για την προσχώρηση των υποψηφίων χωρών. Στο δεσμευτικό πλαίσιο των περιορισμένων πόρων του προϋπολογισμού που διατίθενται στη στήλη 5 των δημοσιονομικών προοπτικών, το σχέδιο έχει σαν στόχο την ολοκλήρωση της κωδικοποίησης το συντομότερο δυνατό. Λαμβάνοντας υπόψη τους πόρους που διατίθενται από το προσχέδιο προϋπολογισμού (ΠΠ) 2002, και την πάγια παρέκτασή τους, αναμένεται ότι το σχέδιο κωδικοποίησης θα ολοκληρωθεί για όλες τις κοινοτικές γλώσσες (επί του παρόντος 11) μέχρι τις 31 Δεκεμβρίου 2005. Σύμφωνα με τον προϋπολογισμό που ζητείται στο ΠΠ 2002, θα είναι δυνατή η ολοκλήρωση της ενοποίησης του κεκτημένου για τις υπάρχουσες 11 κοινοτικές γλώσσες μέχρι τα μέσα του 2003.

Οι ανθρώπινοι πόροι για την κωδικοποίηση πρέπει να κατανεμηθούν σε 4 έτη, με βάση την υπόθεση ότι οι πόροι που διατίθενται στο ΠΠ 2002 θα είναι εξίσου διαθέσιμοι κατά τη διάρκεια των δύο επόμενων ετών (2003, 2004 και 2005). Σε αυτή τη βάση, το αντίγραφο αναφοράς του κωδικοποιημένου κεκτημένου θα είναι διαθέσιμο την άνοιξη του 2005 για τις πράξεις που εκδίδονται από το Ευρωπαϊκό Κοινοβούλιο και το Συμβούλιο ή από μόνο το Συμβούλιο, και το φθινόπωρο του 2005 για τις πράξεις που εκδίδονται από την Επιτροπή.

Όσον αφορά τις γλώσσες των υποψηφίων χωρών, οι παράλληλες διαδικασίες κωδικοποίησης και προπαρασκευής των προσχωρήσεων θα αποτελέσουν το αντικείμενο στενής παρακολούθησης και συντονισμού. Στόχος είναι να εξασφαλιστεί ισότιμο νομοθετικό επίπεδο σε όλες τις γλώσσες από την ημερομηνία προσχώρησης και να αποφευχθεί οποιαδήποτε αρνητική επίπτωση μπορεί να έχει η κωδικοποίηση στις διαπραγματεύσεις προσχώρησης. Εν ευθέτω χρόνω και πριν από τη σχετική ημερομηνία προσχώρησης, η τριμερής οργανωτική επιτροπή θα αποφασίσει για τις πρακτικές λεπτομέρειες και συνέπειες.

Επιπλέον, οι εθνικές διοικήσεις των υποψήφιων χωρών χρειάζονται σαφείς και ακριβείς ενδείξεις όσον αφορά το κεκτημένο. Στο συγκεκριμένο πλαίσιο, ο κατάλογος του κεκτημένου πρέπει να ενημερωθεί το συντομότερο δυνατό. Η ΥΕΕΕΚ θα δημιουργήσει τη βάση δεδομένων Ισχύουσα νομοθεσία - Μετάφραση και κωδικοποίηση εντός έξι μηνών.

6.2. Απαραίτητοι πόροι

Μέχρι σήμερα, η OPOCE έχει ενοποιήσει περίπου το 40% του ισχύοντος κοινοτικού κεκτημένου. Δεδομένων των φιλόδοξων στόχων που ορίζονται από το σχέδιο κωδικοποίησης, προβλέπει να επιταχύνει τις δραστηριότητές της κωδικοποίησης προκειμένου να τις ολοκληρώσει μέχρι τα μέσα 2003. Η ΥΕΕΕΚ ζήτησε 10 εκατ. ευρώ (εκ των οποίων 5 εκατ. ευρώ είναι συμπληρωματικοί πόροι του ΠΠ 2002) για τη χρηματοδότηση αυτής της δραστηριότητας. Αυτό θα αποτελέσει σταθερή βάση για τη διόρθωση τυπογραφικών δοκιμίων και την κωδικοποίηση μόλις διατεθούν οι απαραίτητοι πόροι.

Η επεξεργασία του αντιγράφου αναφοράς του κωδικοποιημένου κεκτημένου θα επιφέρει αύξηση του κόστους ύψους 4 εκατ. ευρώ περίπου (44 ανθρωποέτη βοηθητικού προσωπικού Α) για τη νομική προετοιμασία του κειμένου από την ομάδα κωδικοποίησης της Νομικής Υπηρεσίας. Οι αντίστοιχες πιστώσεις έχουν διατεθεί στο ΠΠ 2002 καθώς και συμπληρωματικές πιστώσεις για το βοηθητικό προσωπικό υποστήριξης (τρεις θέσεις κατηγορίας Γ και μία θέση κατηγορίας Β). Για να ολοκληρωθεί το σχέδιο, η ίδια προσωρινή ενίσχυση της ομάδας θα χρειαστεί κατά τη διάρκεια των ετών 2003, 2004 και 2005.

Όσον αφορά την κωδικοποίηση των πράξεων που εκδίδονται από μόνη την Επιτροπή, η ομάδα κωδικοποίησης της Νομικής Υπηρεσίας θα συνδράμει τις Γενικές Διευθύνσεις, κυρίως εκείνες στις οποίες η προσπάθεια κωδικοποίησης είναι πιο σημαντική, σύμφωνα με τις διαδικασίες που εκτίθενται στο σημείο 4.3 ανωτέρω.

Για τη νομική αναθεώρηση του κωδικοποιημένου κεκτημένου στις 11 υπάρχουσες γλώσσες, η ομάδα γλωσσομαθών νομικών της Νομικής Υπηρεσίας πρέπει να ενισχυθεί κατά 11 θέσεις LA που θα παραχωρηθούν προσωρινά από τη Μεταφραστική Υπηρεσία της Επιτροπής. Αυτή η ενίσχυση προστίθεται στους πόρους που είναι απαραίτητοι για την αναθεώρηση των μεταφράσεων του κεκτημένου στις γλώσσες των υποψηφίων χωρών (20 θέσεις LA, 10 θέσεις Γ και τρεις θέσεις Β, συμπεριλαμβανομένης μιας θέσης βαθμού LA3) που θα καλυφθούν με εσωτερική μεταφορά θέσεων LA (14) και με ad hoc ενίσχυση με βοηθητικό προσωπικό (του οποίου το ετήσιο κόστος υπολογίζεται σε 200.000 ευρώ).

Η ΥΕΕΕΚ συνήψε σύμβαση με το Κολέγιο της Bruges για την προετοιμασία των 10 άλλων κοινοτικών γλωσσικών εκδοχών με βάση το κωδικοποιημένο αντίγραφο αναφοράς. Για να επιταχυνθεί από το έργο, η σύμβαση πρέπει να ενισχυθεί με 6 εκατ. ευρώ περίπου το 2002 και 2003, για να καλυφθεί το κόστος 120 περίπου ανθρωποετών υπό τη διεύθυνση του Κολεγίου της Ευρώπης.

Επιπλέον, η επιτάχυνση της κωδικοποίησης στο πλαίσιο αυτού του σχεδίου θα δημιουργήσει συμπληρωματικά έξοδα δημοσίευσης για την Επίσημη Εφημερίδα κατά τα έτη 2003, 2004, 2005 και 2006. Αυτά ανέρχονται σε σύνολο 33 εκατ. ευρώ (3 εκατ. ευρώ ανά γλώσσα).

Ένα άλλο κόστος που απορρέει από το σχέδιο κωδικοποίησης, συγκεκριμένα η δημιουργία της βάσης δεδομένων και του συστήματος διαχείρισης για την "Ισχύουσα νομοθεσία - Κωδικοποίηση και μετάφραση", ανέρχεται σε 0,4 εκατ. ευρώ, για τα οποία θα επαναδιατεθούν πόροι το 2001.

Συμπερασματικά, το συμπληρωματικό βραχυπρόθεσμο κόστος υπολογίζεται σε 67 εκατ. ευρώ περίπου. Εντούτοις, όλα αυτά τα έξοδα θα αυξηθούν και ελλείποντος του σχεδίου κωδικοποίησης, αλλά σε μεταγενέστερα στάδια.

7. Αξιολόγηση των κινδύνων

Η πρόωρη ολοκλήρωση του σχεδίου κωδικοποίησης και η δυνατότητα πιο διαρθρωμένης χρήσης της τεχνικής της ανασύνταξης θα επιτρέψουν να πραγματοποιηθούν οι μέλλουσες μεταφράσεις του κεκτημένου με τακτικό ρυθμό, μέσω ελάχιστης κινητοποίησης ανθρωπίνων και οικονομικών πόρων, δεδομένου ότι το κεκτημένο θα είναι πολύ πιο ευανάγνωστο. Η κωδικοποίηση αποτελεί νομική τεχνική της οποίας τα όργανα έχουν ήδη εμπειρία και με την οποία είναι εξοικειωμένα. Με την ανασύνταξη υπάρχει κίνδυνος να καθυστερήσει η έγκριση της πράξης λόγω νομοθετικών αποφάσεων που απαιτούνται όσον αφορά τα νέα τμήματα της πράξης. Η μελλοντική θέσπιση της διοργανικής συμφωνίας θα περιορίσει αυτόν τον κίνδυνο αλλά, εφόσον επιθυμούμε να ολοκληρωθεί έγκαιρα το σχέδιο, η επιλογή της ανασύνταξης πρέπει να περιοριστεί στα κείμενα για τα οποία είναι χρήσιμη και προσφέρει προστιθέμενη αξία. Η κωδικοποίηση του κεκτημένου θα επιτρέψει κυρίως των εντοπισμό των κειμένων των οποίων η ανασύνταξη θα ήταν χρήσιμη και την εξειδίκευση των νομικών προβλημάτων που πρέπει να επιλυθούν για μία τέτοια ανασύνταξη.

Αν τα μακροπρόθεσμα οφέλη του σχεδίου είναι εμφανή και απαλλαγμένα κινδύνου, εναπομένει να εξεταστεί σε ποιο βαθμό αυτά είναι πλήρως υλοποιήσιμα. Κατά συνέπεια, ένας από τους στόχους που εναπομένει να επιτευχθεί είναι η ενίσχυση των ανθρωπίνων πόρων που διατίθενται στην κωδικοποίηση. Εντούτοις, οι δημοσιονομικές δεσμεύσεις στο πλαίσιο της στήλης 5 ενδέχεται να επηρεάσουν περαιτέρω την εφαρμογή του σχεδίου κωδικοποίησης. Αυτό θα είχε αρνητική επίπτωση όσον αφορά την έκταση των ευεργετημάτων του σχεδίου .

Δεδομένης της αλληλεπικάλυψης των διοικητικών προπαρασκευαστικών εργασιών των προσχωρήσεων και της κωδικοποίησης, οι δραστηριότητες κωδικοποίησης ενδέχεται να επηρεάσουν τις διαπραγματεύσεις προσχώρησης. Η στενή συνεργασία με τις υποψήφιες χώρες θα επιτρέψει εντούτοις την αποτελεσματική επίλυση αυτού του ζητήματος. Ενόψει του προχωρημένου σταδίου των προπαρασκευαστικών εργασιών προσχώρησης ορισμένων υποψηφίων χωρών, το Σχέδιο Κωδικοποίησης μπορεί ενδεχομένως να μην έχει ολοκληρωθεί εγκαίρως ώστε να δοθεί η δυνατότητα στο επόμενο κύμα προσχώρησης να επωφεληθεί πλήρως από τα προτερήματα του Σχεδίου. Όσο νωρίτερα πραγματοποιηθεί η προσχώρηση και όσο μεγαλύτερος είναι ο αριθμός των χωρών που θα προσχωρήσουν μετά το πέρας του τωρινού γύρου διαπραγματεύσεων, τόσο πιο σημαντική είναι η έγκαιρη εφαρμογή του Σχεδίου, αλλά εξίσου τόσο μεγαλύτερος ο κίνδυνος να έχει κωδικοποιηθεί μόνο τμήμα του κεκτημένου.

Εντούτοις, όλα τα ενδιαφερόμενα μέρη, συγκεκριμένα τα κράτη μέλη, οι υποψήφιες χώρες που θα προσχωρήσουν μετά το πέρας του τωρινού κύκλου διαπραγματεύσεων, και όλες οι μελλοντικές υποψήφιες χώρες θα επωφεληθούν από την ολοκλήρωση του Σχεδίου, ανεξάρτητα από το συγκεκριμένο χρονοδιάγραμμα των προσχωρήσεων, δεδομένου ότι το Σχέδιο θα εξασφαλίσει σε όλους τους πολίτες ένα προσιτό, διαφανές και αποτελεσματικό νομοθετικό πλαίσιο. Ενώ αυτό το πλαίσιο θα εξελίσσεται αδιάκοπα, η δυνατότητα προσφυγής σε ανασύνταξη θα συμβάλει στην ενημέρωσή του.

Τέλος, η αποτελεσματική διοργανική συνεργασία μεταξύ της Επιτροπής, του Ευρωπαϊκού Κοινοβουλίου και του Συμβουλίου, αποτελεί προηγούμενη απαραίτητη προϋπόθεση για την καλή λειτουργία του Σχεδίου Κωδικοποίησης. Ο κίνδυνος μη τήρησης των προβλεπόμενων προθεσμιών μειώνεται από τη δημιουργία των δύο μηχανισμών συντονισμού που προτείνονται στην παρούσα ανακοίνωση, στο λειτουργικό επίπεδο και στο επίπεδο των Γενικών Γραμματειών. Εξάλλου, η τακτική ανταλλαγή πληροφοριών θα εξασφαλιστεί στο πλαίσιο της παρακολούθησης της τελικής έκθεσης της διοργανικής Task Force που είναι επιφορτισμένη με τη διοικητική προετοιμασία της διεύρυνσης.

8. Συμπεράσματα

Το Σχέδιο Κωδικοποίησης θα επιτρέψει να πραγματοποιηθούν σημαντικές οικονομίες εάν εφαρμοστεί σύμφωνα με τις διατάξεις της παρούσας ανακοίνωσης. Η κωδικοποίηση του παραγώγου δικαίου που αποτελεί τμήμα του κεκτημένου προσφέρει ουσιαστικά προτερήματα από άποψη διαφάνειας, ευανάγνωστου και απλούστευσης. Το Σχέδιο συμπληρώνει τη διοικητική μεταρρύθμιση και θα διευκολύνει τις μελλοντικές προσχωρήσεις στην ΕΕ.

Η Επιτροπή καλεί συνεπώς το Ευρωπαϊκό Κοινοβούλιο και το Συμβούλιο,

(1) να εγκρίνουν τα μέτρα που προβλέπονται στην παρούσα ανακοίνωση και να εγκρίνουν τις σχετικές αιτήσεις που διατυπώνονται στο προσχέδιο προϋπολογισμού 2002,

και

(2) να προσεταιριστούν την Επιτροπή σε μία συντονισμένη κοινή προσπάθεια,

- για την υλοποίηση της κωδικοποίησης του κεκτημένου εντός της προβλεπόμενης προθεσμίας, συμπεριλαμβανομένης, ενδεχομένως, της τροποποίησης των εσωτερικών τους διαδικασιών,

- για την προετοιμασία του εδάφους με σκοπό την πιο διαρθρωμένη χρήση όλων των νομοθετικών τεχνικών, και κυρίως της τεχνικής της ανασύνταξης, αμέσως μετά την ολοκλήρωση της κωδικοποίησης του κεκτημένου.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής(-ών): Διοικητική Μεταρρύθμιση/Διοικητική Προετοιμασία της Διεύρυνσης

Δραστηριότητα(-ες): Κωδικοποίηση του κοινοτικού κεκτημένου

Ονομασία της δράσης: Κωδικοποίηση του κοινοτικού κεκτημένου

1. ΚΟΝΔΎΛΙΟ ΤΟΥ ΠΡΟΫΠΟΛΟΓΙΣΜΟΎ + ΤΙΤΛΟΣ(-ΟΙ)

Άρθρο A-340, άρθρο A-342, άρθρο A-343 και άρθρο A-700. Άρθρο A-270 (Συμβούλιο)

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΊΑ

2.1. Συνολικό κονδύλιο της δράσης (Τμήμα B): εκατ. ευρώ για ΠΑΥ

2.2. Περίοδος εφαρμογής:

2002 - 2005

2.3. Συνολική πολυετής εκτίμηση των δαπανών:

2.4. Συμβατότητα με το δημοσιονομικό προγραμματισμό και τις δημοσιονομικές προοπτικές

|X| Η πρόταση είναι συμβατή με τον υπάρχοντα δημοσιονομικό προγραμματισμό

| | Η πρόταση απαιτεί επαναπρογραμματισμό του σχετικού κεφαλαίου των δημοσιονομικών προοπτικών

| | Αυτό μπορεί ενδεχομένως να συνεπάγεται εφαρμογή των διατάξεων της διοργανικής συμφωνίας.

2.5. Δημοσιονομικές επιπτώσεις επί των εσόδων:

|X| Καμία δημοσιονομική επίπτωση (αφορά τεχνικά θέματα που έχουν σχέση με την εφαρμογή μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Αυτόνομη δράση.

Με βάση τα συμπεράσματα του Ευρωπαϊκού Συμβουλίου του Εδιμβούργου του 1992, το Ευρωπαϊκό Κοινοβούλιο, το Συμβούλιο και η Επιτροπή συνήψαν στις 20 Δεκεμβρίου 1994 διοργανική Συμφωνία για συνοπτική μέθοδο εργασίας για την επίσημη κωδικοποίηση των νομοθετικών κειμένων. Η διοργανική Συμφωνία για πιο διαρθρωμένη χρήση της τεχνικής της ανασύνταξης των νομικών πράξεων, η οποία αναμένεται να εκδοθεί μέχρι τα τέλη του 2001 και να αρχίσει να ισχύει στις αρχές του 2002, θα θεσπίσει το πλαίσιο εξορθολογισμένων διοικητικών διαδικασιών στον τομέα της ανασύνταξης.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Ανάγκη κοινοτικής παρέμβασης

5.1.1. Επιδιωκόμενοι στόχοι

Σύμφωνα με τις εκτιμήσεις της Επιτροπής, το σύνολο του κοινοτικού κεκτημένου περιλαμβάνει επί του παρόντος περίπου 80.000 σελίδες, εκ των οποίων 2.500 νέες νομοθετικές πράξεις που παράγονται κάθε έτος. Η Επιτροπή θεωρεί ότι η κωδικοποίηση των 70.000 σελίδων της ισχύουσας νομοθεσίας που μπορούν να κωδικοποιηθούν θα μειώσει το κεκτημένο κατά 30.000 έως 35.000 σελίδες περίπου.

Επί του παρόντος, από 2.400 περίπου νομικές ομάδες, έχουν εγκριθεί 27 κωδικοποιημένα κείμενα (που αντικαθιστούν 280 προϋπάρχουσες πράξεις) και 11 περαιτέρω κείμενα βρίσκονται υπό κωδικοποίηση. Ποσοστό άνω του 40% του κεκτημένου υπάρχει ήδη σε ενοποιημένη μορφή (χωρίς όμως να έχει ακόμα υποστεί νομική αναθεώρηση).

Οι μετρήσιμοι στόχοι που επιδιώκονται από το σχέδιο κωδικοποίησης είναι:

α) η ολοκλήρωση της ενοποίησης του συνολικού κεκτημένου σε όλες τις κοινοτικές γλώσσες μέχρι τα μέσα του 2003.

β) η ολοκλήρωση της κωδικοποίησης του συνολικού κεκτημένου σε όλες τις κοινοτικές γλώσσες μέχρι τα τέλη του 2005.

5.1.2. Μέτρα που λαμβάνονται σε συνδυασμό με την ex ante εκτίμηση

Η τρέχουσα κατάσταση της ενοποίησης καθορίστηκε από την Υπηρεσία Επίσημων Εκδόσεων των Ευρωπαϊκών Κοινοτήτων (ΥΕΕΕΚ). Η ομάδα εργασίας για την ενοποίηση, που δημιουργήθηκε το 1999, ελέγχει την πρόοδο της ενοποίησης κατά τακτά διαστήματα. Μπορεί κανείς να συμβουλευτεί τα πρακτικά των συνεδριάσεών της για να διαπιστώσει τις προόδους που έχουν πραγματοποιηθεί.

Τα στοιχεία όσον αφορά την τρέχουσα κατάσταση της κωδικοποίησης χορηγήθηκαν από την ομάδα κωδικοποίησης της Νομικής Υπηρεσίας της Επιτροπής. Οι κωδικοποιημένες νομικές πράξεις δημοσιεύονται στην Επίσημη Εφημερίδα και μπορεί κανείς να τις συμβουλευτεί προκειμένου να διαπιστώσει τις προόδους που έχουν πραγματοποιηθεί.

Μία ομάδα εργασίας ad hoc απαρτιζόμενη από αντιπροσώπους των σχετικών υπηρεσιών της Επιτροπής και αντιπροσώπους των διοικήσεων του Συμβουλίου και του Ευρωπαϊκού Κοινοβουλίου έχει δημιουργηθεί προκειμένου να σχεδιάσει και να θέσει σε ισχύ το σχέδιο κωδικοποίησης. Διαπιστώθηκαν και εξαλείφθηκαν αποτελεσματικά σημαντικά εμπόδια για την υλοποίηση ταχείας και συστηματικής προόδου. Οι κύριες αδυναμίες που διαπιστώθηκαν ήταν οι ακόλουθες:

α) γενικά: ανεπαρκής πολιτική δέσμευση ώστε να δοθεί η απαιτούμενη προτεραιότητα στο συγκεκριμένο ζήτημα.

β) στην Επιτροπή: έλλειψη οικονομικών και ανθρωπίνων πόρων.

γ) στο Ευρωπαϊκό Κοινοβούλιο: διοικητικές διαδικασίες που πρέπει να βελτιωθούν ή να επιταχυνθούν.

δ) στο Συμβούλιο: μακροχρόνιες διαβουλεύσεις για τις προτάσεις κωδικοποιημένων νομοθετικών πράξεων.

Τα τρία όργανα συμφώνησαν ότι, για να εξασφαλιστεί η ταχεία και συστηματική έγκριση των προτάσεων κωδικοποίησης, όλα τα πρόσωπα που συμμετέχουν στη διαδικασία πρέπει να επιδείξουν αυτοπειθαρχία και πρέπει να καταβληθούν σημαντικές προσπάθειες για να καλυφθούν τα κενά που διαπιστώνονται:

α) στο πλαίσιο των διοικητικών προπαρασκευαστικών εργασιών για τη διεύρυνση, η διοργανική Task Force για τις διοικητικές προετοιμασίες της διεύρυνσης συνέστησε να πραγματοποιηθεί η κωδικοποίηση του κεκτημένου πριν από τις προσεχείς προσχωρήσεις.

β) με την παρούσα ανακοίνωση και τις δημοσιονομικές αιτήσεις που διατυπώθηκαν στο πλαίσιο του ΠΠ 2002, η Επιτροπή αντιμετωπίζει το πρόβλημα των οικονομικών και ανθρωπίνων πόρων.

γ) το Ευρωπαϊκό Κοινοβούλιο δήλωσε ότι είναι διατεθειμένο να διαθέσει συμπληρωματικούς ανθρώπινους πόρους για να εξορθολογήσει τις εσωτερικές διοικητικές του διαδικασίες και να επιτύχει την απαραίτητη εσωτερική ευαισθητοποίηση για την ταχεία εξέταση των προτάσεων που υποβάλλονται από την Επιτροπή.

δ) το Συμβούλιο δήλωσε διατεθειμένο να επιδιώξει την απαραίτητη εσωτερική ευαισθητοποίηση για την ταχεία εξέταση των προτάσεων της Επιτροπής.

5.1.3. Μέτρα που λαμβάνονται σύμφωνα με ex post εκτίμηση

- δεν εφαρμόζεται -

5.2. Προβλεπόμενες δράσεις και λεπτομέρειες για δημοσιονομική παρέμβαση

Γενικός στόχος: Το Σχέδιο Κωδικοποίησης που εκτίθεται στην παρούσα ανακοίνωση αποσκοπεί να εντατικοποιήσει τις ήδη διεξαγόμενες δραστηριότητες κωδικοποίησης, προκειμένου να υπάρξει απλό, ευανάγνωστο και διαφανές κεκτημένο, σε όλες τις κοινοτικές γλώσσες. Συμβάλλει τοιουτοτρόπως στη διοικητική μεταρρύθμιση της Επιτροπής και των οργάνων της ΕΕ εν γένει. Στο πλαίσιο της διεύρυνσης της ΕΕ, διευκολύνει τις διοικητικές προετοιμασίες των προσχωρήσεων μειώνοντας τον αριθμό των προς μετάφραση, αναθεώρηση και δημοσίευση σελίδων σε όλες τις γλώσσες των νέων κρατών μελών. Θα διευκολύνει τις διαπραγματεύσεις προσχώρησης με τις μελλοντικές υποψήφιες για προσχώρηση χώρες.

Δράση 1: Πλήρης ενοποίηση του κεκτημένου από την ΥΕΕΕΚ μέχρι τα μέσα 2003, χρησιμοποιώντας σαν βάση την κωδικοποίηση. Για να υλοποιηθεί αυτός ο στόχος, η καταβαλλόμενες επί του παρόντος προσπάθειες θα εντατικοποιηθούν με τη βοήθεια συμπληρωματικών οικονομικών και ανθρωπίνων πόρων.

Απαραίτητοι πόροι: 9 εκατ. ευρώ στον προϋπολογισμό 2002 και 1 εκατ. ευρώ στον προϋπολογισμό 2003 (10 εκατ. ευρώ συνολικά)

Δράση 2: Δημιουργία από την ΥΕΕΕΚ της βάσης δεδομένων και του συστήματος διαχείρισης για την "Ισχύουσα νομοθεσία - Κωδικοποίηση και μετάφραση", παρέχοντας τοιουτοτρόπως φωτογραφική επισκόπηση του ισχύοντος κεκτημένου.

Απαραίτητοι πόροι: 0,400 ευρώ το 2001/2002.

Δράση 3:

Επεξεργασία του αντιγράφου αναφοράς (master copy) του κωδικοποιημένου κεκτημένου, που χρησιμεύει ως βάση για τη μεταφορά του κωδικοποιημένου κεκτημένου σε όλες τις κοινοτικές γλώσσες πριν από τα τέλη του 2005.

Απαραίτητοι πόροι: 44 ανθρωποέτη κατηγορίας Α, 4 ανθρωποέτη κατηγορίας Β και 12 ανθρωποέτη κατηγορίας Γ, όλοι βοηθητικό προσωπικό, συγκεκριμένα 4,8 εκατ. ευρώ, κατανεμημένα με ίσο τρόπο στους προϋπολογισμούς 2002, 2003, 2004 και 2005. Το ετήσιο κόστος υπολογίζεται σε 1,2 δισεκατ. ευρώ.

Δράση 4: Ενίσχυση της δυναμικότητας της ομάδας γλωσσομαθών νομικών της Νομικής Υπηρεσίας για τη νομική αναθεώρηση του κεκτημένου στις υπάρχουσες επίσημες γλώσσες.

Απαραίτητοι πόροι: η ομάδα πρέπει να ενισχυθεί με την προσωρινή επαναδιάθεση 11 θέσεων της κατηγορίας LA. (Ετήσιο κόστος: 1,2 εκατ. ευρώ για 4 έτη).

Δράση 5: Προετοιμασία, στη βάση του κύριου αντιγράφου, του κωδικοποιημένου κειμένου στις 10 άλλες κοινοτικές γλώσσες, που έχει ανατεθεί στο Κολέγιο της Bruges (με το οποίο η ΥΕΕΕΚ έχει συνάψει σύμβαση για την εκπλήρωση αυτού του καθήκοντος) πριν από το φθινόπωρο του 2005.

Απαραίτητοι πόροι: 12 εκατ. ευρώ, κατανεμημένα στους προϋπολογισμούς 2002 και 2003.

Δράση 6: Παρακολούθηση του σχεδίου και υποβολή του συνόλου του κωδικοποιημένου κεκτημένου στα αρμόδια όργανα προς έγκριση (Επιτροπή, Συμβούλιο ή Ευρωπαϊκό Κοινοβούλιο και Συμβούλιο) μέχρι το φθινόπωρο του 2005.

Απαραίτητοι πόροι: 3 υπάλληλοι κατηγορίας Α και 1 υπάλληλος κατηγορίας Γ για ετήσιο κόστος 432.000 ευρώ για τέσσερα έτη (1,7 εκατ. ευρώ).

Δράση 7: Δημοσίευση του εγκεκριμένου κωδικοποιημένου κεκτημένου μέχρι τα τέλη του 2005.

Απαραίτητοι πόροι: 33 εκατ. ευρώ, κατανεμημένα στα έτη 2003-2006. Αυτό το κόστος θα βαρύνει το Συμβούλιο και την Επιτροπή: το ακριβές ποσοστό που αναλογεί σε κάθε όργανο θα εξαρτηθεί από τον αριθμό αυτόνομων πράξεων για τις οποίες η μόνη υπεύθυνη είναι η Επιτροπή. Η ΥΕΕΕΚ θα χρειαστεί επίσης ενισχυμένο προσωπικό για τη δημοσίευση της Επίσημης Εφημερίδας (6 υπάλληλοι μη υπαγόμενοι στον ΚΥΚ κατηγορίας Β, για 2 έτη περίπου, για συνολικό ποσό περίπου 650.000 ευρώ) αλλά θεωρεί ότι αυτή η ανάγκη μπορεί σε μεγάλο μέρος να ικανοποιηθεί με την επαναδιάθεση υπαρχόντων πόρων.

5.3. Μέθοδοι εφαρμογής

Οι κύριες δράσεις πρέπει να πραγματοποιηθούν από τη Νομική Υπηρεσία και από την ΥΕΕΕΚ. Η συνολική διαχείριση και εποπτεία του σχεδίου θα εξασφαλιστούν απευθείας από τη Νομική Υπηρεσία της Επιτροπής και από την ΥΕΕΕΚ. Η μεταφορά του κύριου αντιγράφου του κεκτημένου στις άλλες κοινοτικές γλώσσες θα πραγματοποιηθεί από τον αντισυμβαλλόμενο της ΥΕΕΕΚ για την παροχή υπηρεσιών νομικής εμπειρογνωμοσύνης (Δράση 5). Οι προσωρινές ανάγκες συμπληρωματικών ανθρωπίνων πόρων θα καλυφθούν με το βοηθητικό προσωπικό, υπό τη διοίκηση της Νομικής Υπηρεσίας στο πλαίσιο της Δράσης 3. Δεν θα υπάρξει κανένα αποκεντρωτικό αποτέλεσμα μακροπρόθεσμα επειδή το σχέδιο έχει σαφώς περιορισμένο πεδίο και διάρκεια.

5.4. Συνολική δημοσιονομική επίπτωση στο τμήμα Β - (καθ' όλη την περίοδο προγραμματισμού)

Ουδεμία

6. ΕΠΙΠΤΏΣΕΙΣ ΑΠΟ ΑΠΟΨΗ ΠΡΟΣΩΠΙΚΟΥ ΚΑΙ ΔΙΟΙΚΗΤΙΚΩΝ ΔΑΠΑΝΩΝ

6.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

6.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για δώδεκα μήνες.

6.3. Άλλες διοικητικές δαπάνες που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες δώδεκα μηνών.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος δράσης (ΝΒ: ορισμένες δράσεις έχουν διάρκεια μικρότερη των 4 ετών - βλ. τμήμα 5 ανωτέρω - και οι δράσεις που αφορούν τη δημοσίευση πρέπει ενδεχομένως να έχουν ολοκληρωθεί το 2006) // 26,470 εκατ. ευρώ

4 έτη

66,700 εκατ. ευρώ

7. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

7.1. Σύστημα παρακολούθησης

Ο μηχανισμός ελέγχου και συντονισμού και το σύστημα αναφοράς που προβλέπονται στο τμήμα 4.1 της παρούσας ανακοίνωσης θα εξασφαλίσουν την τακτική παρακολούθηση της πραγματοποιούμενης προόδου. Η δημοσίευση των κωδικοποιημένων κειμένων στην Επίσημη Εφημερίδα θα αποτελεί σαφή ένδειξη για την επιτυχία της εφαρμογής σύμφωνα με το προσδιορισμένο χρονοδιάγραμμα.

7.2. Λεπτομέρειες και περιοδικότητα της προβλεπόμενης αξιολόγησης

Τακτικές συνεδριάσεις της ομάδας εργασίας για την ενοποίηση έχουν ήδη πραγματοποιηθεί σε λειτουργικό επίπεδο. Η ομάδα εργασίας για την κωδικοποίηση του κεκτημένου θα υποβάλλει έκθεση δύο φορές ετησίως στην τριμερή οργανωτική επιτροπή η οποία θα αποτελείται από τους Γενικούς Γραμματείς του Ευρωπαϊκού Κοινοβουλίου, του Συμβουλίου και της Επιτροπής.

Ενδιάμεση αξιολόγηση προβλέπεται για το Μάρτιο 2003, προκειμένου να καθοριστεί το πλαίσιο της δημοσίευσης του συνόλου του κωδικοποιημένου κεκτημένου στις γλώσσες των υποψηφίων χωρών που θα προσχωρήσουν στην Ευρωπαϊκή Ένωση την 1η Ιανουαρίου 2004 (στο μέτρο που θα έχει ληφθεί απόφαση προς το σκοπό αυτό).

8. ΜΈΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Οι δραστηριότητες θα διεξαχθούν υπό τον άμεσο έλεγχο και εποπτεία της Νομικής Υπηρεσίας της Επιτροπής και της ΥΕΕΕΚ. Τα εσωτερικά δημοσιονομικά κυκλώματα και οι διαδικασίες ελέγχου είναι επαρκώς αξιόπιστα για να εξαλειφθεί κάθε κίνδυνος απάτης ή παρατυπίας.